3. การประกอบธุรกิจของแต่ละสายผลิตภัณฑ์

ธุรกิจปิโตรเคมี

1.  ลักษณะผลิตภัณฑ์หรือบริการ

  1.1 โอเลฟินส์

  โอเลฟินส์ (Olefins) จัดเป็นผลิตภัณฑ์ปิโตรเคมีขั้นต้นประกอบด้วยเอททีลีน (Ethylene)
  และโพรไพลีน (Propylene) ซึ่งเป็นวัตถุดิบหลักในการผลิตเม็ดพลาสติกโพลิโอเลฟินส์
  และผลิตภัณฑ์ต่อเนื่องอื่นๆ เช่น เม็ดพลาสติกโพลิไวนิลคลอไรด์ และสไตรีนโมโนเมอร์
  ปัจจุบันบริษัทมีกำลังผลิตโอเลฟินส์รวม 1,200,000 ตันต่อปี ซึ่งใหญ่ที่สุดในประเทศไทย
  และมีผลิตภัณฑ์ข้างเคียง เช่น มิกซ์ซี 4 เบนซีน โทลูอีน
  ผลิตภัณฑ์ส่วนใหญ่ป้อนให้กับโรงงานของบริษัทและบริษัทในเครือฯ

  1.2 เม็ดพลาสติกโพลิโอเลฟินส์

  เม็ดพลาสติกโพลิโอเลฟินส์ (Polyolefins) เป็นผลิตภัณฑ์หลักของบริษัท
  ปัจจุบันบริษัทมีกำลังผลิตรวม 1,080,000 ตันต่อปี
  ซึ่งใหญ่ที่สุดในประเทศไทยและครอบคลุมทุกประเภทของการนำไปใช้งาน ได้แก่

  1) เม็ดพลาสติกโพลิเอททีลีนชนิดความหนาแน่นสูงหรือเอชดีพีอี (High Density
  Polyethylene – HDPE) มีคุณสมบัติเด่นคือการไหลตัวดี ขึ้นรูปง่าย ทนทานต่อสารเคมี
  เหมาะสำหรับการผลิตถุงบรรจุสินค้า ขวดบรรจุนม ขวดแชมพูและเครื่องสำอาง
  ถังบรรจุน้ำมันเครื่อง ลังบรรจุขวด ลังผลไม้ ถังขยะ เชือก แห อวน ท่อน้ำ และฉนวนหุ้มสายไฟ
  เป็นต้น

  2) เม็ดพลาสติกโพลิเอททีลีนชนิดความหนาแน่นปานกลางหรือเอ็มดีพีอี (Medium Density
  Polyethylene – MDPE) มีคุณสมบัติเด่นด้านทนแรงกระแทก ทรงรูป ใช้ในงานอุณหภูมิต่ำได้ดี
  เหมาะสำหรับการผลิตถังแช่เย็น ถังเก็บน้ำ ถังบำบัดน้ำเสีย และกรวยจราจร เป็นต้น

  3) เม็ดพลาสติกโพลิเอททีลีนชนิดความหนาแน่นต่ำเชิงเส้นหรือแอลแอลดีพีอี (Linear Low
  Density Polyethylene – LLDPE) มีคุณสมบัติเด่นด้านความเหนียว ทนแรงดึงได้สูง
  เหมาะสำหรับการผลิตแผ่นฟิล์มอุตสาหกรรมและเกษตรกรรม ถุงข้าวสาร เป็นต้น

  4) เม็ดพลาสติกโพลิเอททีลีนชนิดความหนาแน่นต่ำหรือแอลดีพีอี (Low Density
  Polyethylene – LDPE) มีคุณสมบัติเด่นด้านความใส ทนแรงฉีกขาดได้ดี
  เหมาะสำหรับการผลิตถุงใส่อาหารเย็น ฟิล์มถนอมอาหาร ฝา กล่องพลาสติก งานเคลือบพื้นผิว
  เป็นต้น

  5) เม็ดพลาสติกโพลิโพรไพลีนหรือพีพี (Polypropylene – PP)
  มีคุณสมบัติเด่นด้านทนแรงกระแทก ทนความร้อนได้สูง เหมาะสำหรับการผลิตถุงใส่อาหารร้อน
  ฟิล์มห่อของใช้ทั่วไป ถุงสาน เครื่องใช้ในครัวเรือน เปลือกแบตเตอรี่
  ชิ้นส่วนอุปกรณ์เครื่องใช้ไฟฟ้า และชิ้นส่วนรถยนต์ เป็นต้น

  1.3 บริการท่าเทียบเรือและคลังเก็บผลิตภัณฑ์ (Jetty & Tank Terminal)

  เป็นการให้บริการแก่บริษัทในเครือฯ สำหรับการขนถ่ายผ่านทางท่อขนส่งและท่าเทียบเรือ
  และการเก็บผลิตภัณฑ์ปิโตรเคมีที่เป็นก๊าซและของเหลว เช่น แนฟทา โอเลฟินส์ เบนซีน
  บิวทาไดอีน เอ็มเอ็มเอ เป็นต้น ปัจจุบันบริษัทมีท่าเทียบเรือ 2 ท่า มีขนาดระวางบรรทุก
  100,000 ตัน และ 30,000 ตัน (Dead Weight Ton)

2.  ตลาดและภาวะการแข่งขัน

  2.1 นโยบายและลักษณะการตลาด

  อุตสาหกรรมเม็ดพลาสติกจัดเป็นธุรกิจในกลุ่มสินค้าโภคภัณฑ์ (Commodity)
  โดยราคามีลักษณะเป็นวัฏจักร (Cycle) และเปลี่ยนแปลงค่อนข้างเร็ว

  1) กลยุทธ์การแข่งขัน

-   ราคาและต้นทุน

  ราคาขายทั้งในประเทศและตลาดส่งออกจะเคลื่อนไหวตามราคาตลาดโลก
  โดยบริษัทจะพยายามเพิ่มมูลค่า (Premium)
  ให้กับสินค้าด้วยคุณภาพที่สม่ำเสมอและการบริการที่ตอบสนองความต้องการของลูกค้า
  นอกจากนี้เพื่อให้สามารถขายสินค้าในราคาที่แข่งขันได้ (Competitive Price)
  บริษัทจึงให้ความสำคัญกับต้นทุนการผลิตเป็นอันดับแรก
  อุตสาหกรรมปิโตรเคมีเป็นอุตสาหกรรมที่ใช้เงินลงทุนสูง
  ดังนั้นบริษัทจึงเน้นการสร้างโรงงานและขยายกำลังผลิตให้ได้ Economy of Scale
  โดยใช้เงินลงทุนต่อหน่วยให้ต่ำที่สุด
  ประกอบกับการเป็นผู้ผลิตแบบครบวงจรช่วยให้บริษัทมีความได้เปรียบในการแข่งขัน
  นอกจากนี้บริษัทได้ดำเนินการลดต้นทุนการผลิตอย่างต่อเนื่อง
  โดยใช้ระบบการบริหารแบบปรับปรุงคุณภาพทั้งระบบ (Total Quality Management - TQM)
  โดยในปี2547 บริษัทซีซีซีโพลิโอเลฟินส์ จำกัด และบริษัทสยามมิตซุย พีทีเอ จำกัด ได้รับรางวัล
  Deming Application Prize จากสมาพันธ์นักวิทยาศาสตร์และวิศวกรแห่งประเทศญี่ปุ่น
  (JUSE) ซึ่งเป็นรางวัลที่ให้แก่องค์กรที่ปฎิบัติ TQM อย่างมีประสิทธิผลและมีผลงานโดดเด่น
  นอกจากนี้ได้นำระบบเทคโนโลยีสารสนเทศ (Information Technology – IT)
  เข้ามาใช้ทั้งในด้านการผลิตและการขาย เช่น Advanced Process Control
  เพื่อเพิ่มประสิทธิภาพและประสิทธิผลในการผลิต

-   คุณภาพสินค้า

  บริษัทมีนโยบายในการผลิตสินค้าที่มีคุณภาพโดยปราศจากผลกระทบต่อสิ่งแวดล้อมและชุมชน
  ทุกโรงงานได้รับการรับรองมาตรฐานระบบบริหารคุณภาพ ISO 9002
  นอกจากนี้บริษัทมีหน่วยงานพัฒนาผลิตภัณฑ์เพื่อคอยปรับปรุงคุณภาพเม็ดพลาสติก
  เพื่อรองรับความต้องการของลูกค้าให้ได้อย่างเต็มที่

-   การบริการ

  บริษัทถือว่าการบริการเป็นหัวใจของการขาย โดยมีเป้าหมายเพื่อความพึงพอใจสูงสุดของลูกค้า
  บริษัทได้พัฒนาระบบ CRM (Customer Relationship Management)
  ซึ่งเป็นการประยุกต์ใช้เทคโนโลยีสารสนเทศ
  เพื่อตอบสนองความต้องการของลูกค้าได้อย่างถูกต้องและรวดเร็ว
  อันนำไปสู่การสร้างความสัมพันธ์ที่ยั่งยืนกับลูกค้า โดยระบบดังกล่าวสามารถรวบรวมข้อมูล
  วิเคราะห์ และตอบสนองต่อความต้องการของลูกค้าเพื่อให้เกิดความพึงพอใจอย่างสูงสุด
  นอกจากนี้ บริษัทได้จัดให้มีบริการให้คำแนะนำช่วยเหลือด้านเทคนิคในการแปรรูปเม็ดพลาสติก
  และเน้นการจัดส่งสินค้าให้ถึงลูกค้าอย่างรวดเร็วและถูกต้อง บริษัทมีแนวทางในการพัฒนา
  และเพิ่มประสิทธิภาพการบริการควบคู่ไปกับลูกค้า
  เพื่อยกระดับมาตรฐานการบริการและตอบสนองความต้องการของกลุ่มลูกค้าที่แตกต่างกัน

-   การบริหารจัดการ

  เนื่องจากธุรกิจเม็ดพลาสติกมีการเปลี่ยนแปลงเร็วทั้งในเรื่องของอุปสงค์และราคา
  การบริหารจัดการและการตัดสินใจที่รวดเร็วและถูกต้องจึงมีความสำคัญอย่างยิ่ง
  ด้วยเหตุนี้บริษัทจึงได้ดำเนินการติดตั้งระบบบริหารงาน Supply Chain Management
  ซึ่งจะช่วยในการเชื่อมต่อระบบของหน่วยงานต่างๆ ผ่านระบบคอมพิวเตอร์
  เพื่อเพิ่มขีดความสามารถในการตอบสนองความต้องการของลูกค้า
  และเพิ่มความรวดเร็วในการตอบสนองต่อความเปลี่ยนแปลงของธุรกิจ ระบบ Supply Chain
  ประกอบด้วยการประมาณความต้องการใช้ของลูกค้า วางแผนการขาย วางแผนการจัดส่ง
  วางแผนการผลิต วางแผนการจัดซื้อวัตถุดิบ รวมถึงบริหารสินค้าคงคลัง

  2) ลักษณะลูกค้าและกลุ่มลูกค้าเป้าหมาย

  ลูกค้ากลุ่มเป้าหมาย ได้แก่ โรงงานแปรรูปเม็ดพลาสติก
  โดยสามารถแบ่งสัดส่วนตามประเภทการขึ้นรูปพลาสติก ได้ดังนี้ งานแผ่นฟิล์ม (Film) ร้อยละ
  57 งานฉีดเข้าแบบ (Injection Molding) ร้อยละ 19 งานเส้นใย (Monofilament &
  Yarn) ร้อยละ 9 งานเป่าขวด (Blow Molding) ร้อยละ 8 งานอื่น ๆ เช่น งานเคลือบ
  (Lamination) งานรีด (Extrusion) และงานท่อ (Pipe) ร้อยละ 7

  ลักษณะลูกค้าส่วนใหญ่จะเป็นรายย่อยและกระจัดกระจายอยู่ทั่วไป
  บริษัทจึงไม่มีความเสี่ยงเนื่องจากการจำหน่ายให้กับลูกค้ารายใดรายหนึ่งเกินกว่าร้อยละ 30
  ของยอดการจำหน่ายทั้งหมด

  3) การจำหน่ายและช่องทางการจำหน่าย

  บริษัทมีสัดส่วนการจำหน่ายเม็ดพลาสติกในประเทศและต่างประเทศในปี 2547
  คิดเป็นสัดส่วนประมาณร้อยละ 62 และร้อยละ 38 ตามลำดับ โดยมีรายละเอียดดังนี้

-   การจำหน่ายในประเทศ

  ลูกค้าแบ่งออกเป็น 2 กลุ่ม คือ ลูกค้าที่ผลิตเพื่อขายในประเทศ (Domestic Customer)
  คิดเป็นสัดส่วนประมาณร้อยละ 70 ของปริมาณการจำหน่ายในประเทศทั้งหมด
  และลูกค้าที่ผลิตเพื่อการส่งออก (Re-export Customer) คิดเป็นสัดส่วนร้อยละ 30
  โดยการจำหน่ายให้ลูกค้ากลุ่มแรกนั้นบริษัทมีสัดส่วนการขายตรงร้อยละ 40
  ส่วนที่เหลือเป็นการจำหน่ายผ่านตัวแทนร้อยละ 60
  โดยผู้แทนจำหน่ายจะช่วยรับภาระความเสี่ยงทางด้านการเงินและช่วยกระจายสินค้าไปสู่ลูกค้ารายย่อย
  ส่วนลูกค้ากลุ่มที่สองนั้นบริษัททำการขายตรงเกือบทั้งหมด

-   การส่งออก

  บริษัทส่งออกเม็ดพลาสติกส่วนใหญ่ไปประเทศในแถบภูมิภาคเอเชียแปซิฟิก
  การจัดจำหน่ายจะเน้นการเข้าถึงผู้ใช้ปลายทางหรือผู้แทนจำหน่ายในประเทศนั้นๆโดยตรงเพื่อประสิทธิภาพในการตอบสนองความต้องการของลูกค้า
  ปัจจุบันบริษัทมีสำนักงาน ตัวแทนในต่างประเทศทั้งหมด 6 สาขา ได้แก่ ประเทศพม่า เวียดนาม
  ฟิลิปปินส์ จีน (เซี่ยงไฮ้และกวางเจา) ญี่ปุ่น สัดส่วนตลาดส่งออก คือ
  ยุโรป/สหรัฐอเมริกา/แอฟริกา ร้อยละ 34 เอเชียตะวันออกเฉียงใต้ ร้อยละ 31
  เอเชียตะวันออกร้อยละ 21 เอเชียใต้ ร้อยละ 8 และอื่นๆ ร้อยละ 6

  การที่บริษัทมีปริมาณการส่งออกประมาณ 400,000 ตันต่อปี
  ทำให้บริษัทสามารถกระจายการส่งสินค้าไปตามฐานลูกค้าที่มีอยู่ทั่วโลก
  โดยไม่ส่งออกไปที่ประเทศใดประเทศหนึ่งมากเป็นพิเศษ
  เพื่อเป็นการหลีกเลี่ยงการแข่งขันโดยตรงกับผู้ผลิตระดับสากล (Multinational Player)
  และลดความเสี่ยงที่อาจเกิดขึ้นเนื่องจากการเปลี่ยนแปลงทางการเมืองหรือเศรษฐกิจของประเทศนั้นๆ
  นอกจากนี้การสร้างฐานลูกค้าทั่วโลกทำให้บริษัทสามารถบริหารปริมาณการส่งออกในแต่ละประเทศเพื่อผลกำไรสูงสุด
  (Profit Optimization)
  เนื่องจากราคาในแต่ละประเทศอาจมีความแตกต่างกันตามสภาวะตลาดของประเทศนั้น ๆ

  2.2 ภาวะการแข่งขันและกำลังการผลิต

-   ในประเทศ

  ประเทศไทยมีกำลังผลิตเม็ดพลาสติกโพลิโอเลฟินส์รวม 3.1 ล้านตันต่อปี
  ในขณะที่ความต้องการใช้ในปี 2547 ประมาณ 1.9 ล้านตัน
  ประเทศไทยจึงต้องมีการส่งออกเม็ดพลาสติก โพลิโอเลฟินส์ คิดเป็นสัดส่วนประมาณร้อยละ 40
  ของปริมาณการผลิตรวม
  ประกอบกับอัตราภาษีนำเข้าเม็ดพลาสติกมีแนวโน้มลดลงตามข้อตกลงเขตการค้าเสรีอาเซียน
  (AFTA) และตามข้อกำหนดของ WTO ซึ่งส่งผลให้มีการแข่งขันค่อนข้างสูง
  อย่างไรก็ดีเมื่อเทียบกับคู่แข่งในประเทศ บริษัทมีกำลังผลิตสูงที่สุดคิดเป็นสัดส่วนร้อยละ 35
  ของกำลังผลิต โพลิโอเลฟินส์รวมในประเทศ โดยมีรายละเอียดกำลังผลิตดังนี้

หน่วย: พันตันต่อปี

  ---------------------------- -------- -------- -------- -------- --------
  บริษัท                         HDPE     LLDPE    LDPE     PP       รวม

  ปูนซิเมนต์ไทย (SCC)             560      100      100      320      1,080

  อุตสาหกรรมปิโตรเคมีกัลไทย (TPI)  140      -        150      475      765

  เอ็ชเอ็มซีโปลิเมอส์ (HMC)         -        -        -        455      455

  สยามโพลิเอทิลีน (SPE) *         -        300      -        -        300

  ปิโตรเคมีแห่งชาติ (NPC)          250      -        -        -        250

  บางกอกโพลิเอทิลีน (BPE)         200      -        -        -        200

  กำลังผลิตรวม                   1,150    400      250      1,250    3,050
  ---------------------------- -------- -------- -------- -------- --------

  หมายเหตุ: * บริษัทร่วมทุนระหว่างปูนซิเมนต์ไทยและ The Dow Chemical Company
  ประเทศสหรัฐอเมริกาในสัดส่วนร้อยละ 50

  ที่มา: ปูนซิเมนต์ไทย, สถาบันปิโตรเลียมแห่งประเทศไทย

-   ต่างประเทศ

  ความต้องการใช้เม็ดพลาสติกโพลิโอเลฟินส์ในเอเชียในปี 2547 มีประมาณ 38 ล้านตัน
  โดยประเทศจีนเป็นผู้นำเข้ารายใหญ่ที่สุดในโลก ประเทศส่งออกเม็ดพลาสติกที่สำคัญ คือ
  ประเทศแถบตะวันออกกลาง เกาหลี และสิงคโปร์

สถานการณ์ธุรกิจโอเลฟินส์และโพลิโอเลฟินส์ในปี 2547 และแนวโน้มปี 2548

ปี 2547 ราคาเม็ดพลาสติกปรับตัวสูงขึ้น เนื่องจากความต้องการผลิตภัณฑ์ที่เพิ่มขึ้น
ในขณะที่กำลังการผลิตมีการขยายตัวอย่างจำกัด ราคาวัตถุดิบหลัก (Naphtha)
ผันผวนมากตามราคาน้ำมันดิบ ไตรมาสที่ 1 ราคาต่ำสุดที่ตันละ 308 เหรียญสหรัฐ
และเพิ่มขึ้นถึงจุดสูงสุดที่ตันละ 486 เหรียญสหรัฐในไตรมาสที่ 4
เป็นผลจากการเก็งกำไรตามความต้องการที่สูงขึ้นในช่วงฤดูหนาว
เช่นเดียวกับราคาของผลิตภัณฑ์ข้างเคียงของโรงโอเลฟินส์ โดยเฉพาะ เบนซีน และ โทลูอีน
เพิ่มสูงขึ้นมาก โดยราคาสูงสุดอยู่ที่ตันละ 1,235 เหรียญสหรัฐ และ 850 เหรียญสหรัฐ ตามลำดับ
สำหรับปริมาณส่งออกโพลิโอเลฟินส์ คิดเป็นร้อยละ 38 ของปริมาณขายทั้งหมด

คาดว่าราคาเม็ดพลาสติกในช่วงครึ่งแรกของปี 2548 น่าจะยังคงอยู่ในระดับสูง
ตามภาวะเศรษฐกิจโลกที่โตอย่างต่อเนื่อง ก่อนที่จะปรับตัวลดลงในครึ่งหลังของปี
เนื่องจากกำลังการผลิตใหม่ที่จะเพิ่มขึ้นในประเทศจีนและตะวันออกกลาง

3. การจัดหาผลิตภัณฑ์หรือบริการ

  3.1 ลักษณะการจัดให้ได้มาซึ่งผลิตภัณฑ์

  1) การผลิต

บริษัทมีโรงงานผลิตโอเลฟินส์ 1 โรงงาน และโรงงานผลิตเม็ดพลาสติกโพลิโอเลฟินส์ 7 โรงงาน ตั้งอยู่ในนิคมอุตสาหกรรมมาบตาพุด จังหวัดระยอง โดยมีรายละเอียดกำลังผลิต (Nameplate Capacity) ดังนี้

+-----------------+-----------------+---------+---------+------------+
| บริษัท            | ผลิตภัณฑ์/บริการ    | ก       | เปิดด    | สัดส่วนการถ  |
|                 |                 | ำลังผลิต  | ำเนินการ | ือหุ้นของบริษัท |
|                 |                 |         | (พ.ศ.)  | (ร้อยละ)    |
|                 |                 | (ตันต่อปี) |         |            |
+-----------------+-----------------+---------+---------+------------+
| ระยองโอเลฟินส์    | เอททีลีน          | 800,000 | 2542    | 62         |
|                 |                 |         |         |            |
|                 | โพรไพลีน         | 400,000 |         |            |
+-----------------+-----------------+---------+---------+------------+
| ไทยโพลิเอททีลีน    | HDPE 1          | 140,000 | 2532    | 100        |
|                 |                 |         |         |            |
| ไทยโพลิเอททีลีน    | HDPE 2          | 180,000 | 2540    |            |
| (1993)          |                 |         |         |            |
|                 | HDPE 3          | 240,000 | 2544    |            |
| ไทยโพลิโพรไพลีน   |                 |         |         |            |
|                 | LLDPE           | 100,000 | 2533    |            |
| ไทยโพลิโพรไพลีน   |                 |         |         |            |
| (1994)          | LDPE            | 100,000 | 2538    |            |
|                 |                 |         |         |            |
|                 | PP 1            | 140,000 | 2536    |            |
|                 |                 |         |         |            |
|                 | PP 2            | 180,000 | 2540    |            |
+-----------------+-----------------+---------+---------+------------+
| มาบตาพุด แทงค์    | บริการท่าเทียบและ  | -       | 2541    | 81         |
| เทอร์มินอล        | คลังเก็บผลิตภัณฑ์    |         |         |            |
+-----------------+-----------------+---------+---------+------------+
| ระยองไปป์ไลน์     | บร              | -       | 2541    | 91         |
|                 | ิการการขนส่งทางท่อ |         |         |            |
+-----------------+-----------------+---------+---------+------------+

  2) การจัดหาวัตถุดิบ

-   การผลิตโอเลฟินส์

  วัตถุดิบหลักที่ใช้ในการผลิตโอเลฟินส์ คือ แนฟทา (Naphtha) ซึ่งจัดหาจากโรงกลั่น
  น้ำมันภายในประเทศคิดเป็นสัดส่วนประมาณร้อยละ 30 ของความต้องการใช้ทั้งหมด
  ส่วนที่เหลืออีกร้อยละ 70 เป็นการนำเข้าจากประเทศในแถบตะวันออกกลาง
  นอกจากนี้บริษัทได้มีการออกแบบโรงงานให้สามารถใช้วัตถุดิบทดแทนอื่น ๆ ได้ เช่น แอลพีจี
  ราฟฟิเนต และคอนเดนเสท หากได้ต้นทุนที่ต่ำกว่าแนฟทา

-   การผลิตโพลิโอเลฟินส์

  บริษัทมีสัญญาซื้อขายโอเลฟินส์ระยะยาวกับบริษัทปิโตรเคมีแห่งชาติ จำกัด (มหาชน) (NPC)
  จำนวนรวม 186,000 ตันต่อปี และกับบริษัท ไทยโอเลฟินส์ จำกัด (มหาชน) (TOC)
  จำนวนรวม 139,000 ตันต่อปี โดยมีสูตรราคาที่อ้างอิงราคาตลาดโลก
  ส่วนผลิตภัณฑ์โอเลฟินส์ที่บริษัทผลิตเองจะป้อนให้กับโรงงานผลิต โพลิโอเลฟินส์จำนวนประมาณ
  679,000 ตันต่อปี หรือคิดเป็นร้อยละ 56 ของกำลังผลิตโอเลฟินส์
  ส่วนที่เหลือจะจำหน่ายให้กับลูกค้าภายนอกซึ่งเป็นผู้ถือหุ้นในโรงงานผลิตโอเลฟินส์ของบริษัท
  นอกจากนี้บริษัทสามารถซื้อโอเลฟินส์เพิ่มเติมได้จาก NPC และ TOC
  เนื่องจากทั้งสองบริษัทมีปริมาณผลิตส่วนเกินจากสัญญาซื้อขายโอเลฟินส์
  โดยปัจจุบันประเทศไทยมีกำลังผลิตโอเลฟินส์มากเกินกว่าความต้องการใช้จึงมีสถานะเป็นผู้ส่งออกโอเลฟินส์สุทธิ

  3.2 ผลกระทบต่อสิ่งแวดล้อม

หนึ่งในนโยบายหลักของบริษัทคือสำนึกในความรับผิดชอบต่อสิ่งแวดล้อมและสังคม บริษัทได้เลือกใช้เทคโนโลยีที่สะอาดและมีการปล่อยของเสียน้อย (Clean and Low Effluent Technology) และได้ทำการติดตั้งระบบจัดการของเสียตั้งแต่เริ่มก่อสร้างโรงงาน ปัจจุบันบริษัทได้จัดให้มีการประเมินผลกระทบต่อสิ่งแวดล้อม ทั้งงานในโรงงานและงานสำนักงาน เพื่อศึกษาและจัดทำเป็นมาตรฐานในการรักษาและป้องกันผลกระทบต่อสิ่งแวดล้อม ด้วยเหตุนี้ทุกโรงงานจึงได้รับการรับรองมาตรฐานระบบจัดการสิ่งแวดล้อม ISO 14001

4. งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

ไม่มี

ธุรกิจกระดาษและบรรจุภัณฑ์

1.  ลักษณะผลิตภัณฑ์หรือบริการ

บริษัทเยื่อกระดาษสยาม จำกัด (มหาชน) และบริษัทย่อย เป็นผู้นำในอุตสาหกรรมการผลิต เยื่อกระดาษ กระดาษและบรรจุภัณฑ์ของประเทศไทย เนื่องด้วยบริษัทฯ ได้ลงทุนในธุรกิจที่ต่อเนื่องกันในประเภทเยื่อกระดาษ กระดาษและบรรจุภัณฑ์ เป็นธุรกิจการผลิตที่ครบวงจรแห่งเดียวในประเทศไทยที่ผลิตตั้งแต่เยื่อกระดาษแล้วส่งต่อให้บริษัทในธุรกิจกระดาษและบรรจุภัณฑ์ เพื่อผลิตกระดาษพิมพ์เขียน กระดาษอุตสาหกรรมและบรรจุภัณฑ์ ทำให้สามารถควบคุมต้นทุนได้อย่างมีประสิทธิภาพ ลดความ ผันผวนของกำไร และเพิ่มมูลค่าให้กับผลิตภัณฑ์ โดยแบ่งกลุ่มธุรกิจหลักได้ 3 กลุ่มกิจการ คือ 

  1.1 กิจการเยื่อกระดาษและกระดาษพิมพ์เขียน

  ผลิตภัณฑ์หลัก ได้แก่ เยื่อกระดาษยูคาลิปตัส เยื่อกระดาษชานอ้อย และกระดาษพิมพ์เขียน
  โดยเยื่อกระดาษที่ผลิตนำไปใช้เป็นวัตถุดิบสำคัญในการผลิตกระดาษคราฟท์และกระดาษพิมพ์เขียน
  ซึ่งโรงพิมพ์ทั่วไปสามารถนำกระดาษพิมพ์เขียนไปใช้งานในด้านพิมพ์นิตยสาร
  หรือใช้ทำกระดาษสมุด กระดาษพิมพ์ตำราเรียน กระดาษถ่ายเอกสาร
  หีบห่อบรรจุภัณฑ์บางประเภท และฉลากต่างๆ

  1.2 กิจการกระดาษอุตสาหกรรม

  ผลิตภัณฑ์หลัก ได้แก่ กระดาษคราฟท์เพื่อทำถุงซีเมนต์ กล่องกระดาษลูกฟูก
  กระดาษกล่องขาวเคลือบ และกระดาษยิปซัม

  1.3 กิจการบรรจุภัณฑ์

  ผลิตภัณฑ์หลัก ได้แก่ กล่องกระดาษลูกฟูกประเภทต่างๆ ซึ่งใช้งานในด้านหีบห่อบรรจุภัณฑ์หลายๆ
  ชนิด เช่น หีบห่อที่ใช้กับอุตสาหกรรมเครื่องใช้ไฟฟ้า อาหาร ผลิตผลทางการเกษตร

บริษัทฯ ดำเนินธุรกิจอย่างมีจริยธรรม ข้อพึงปฏิบัติต่างๆ มีรากฐานมาจากอุดมการณ์
จริยธรรมในการประกอบธุรกิจ
และข้อพึงประพฤติปฏิบัติของพนักงานตามแนวทางเดียวกับเครือซิเมนต์ไทย

2. ตลาดและภาวะการแข่งขัน

  2.1 นโยบายและลักษณะการตลาด

  2.1.1 กลยุทธ์ทางการตลาด

  จากภาวะการแข่งขันที่เพิ่มสูงขึ้นในปัจจุบัน บริษัทเยื่อกระดาษสยาม จำกัด (มหาชน)
  และบริษัทย่อย ยังคงมุ่งมั่นพัฒนาคุณภาพและบริการ ตลอดจนการสร้างสรรค์นวัตกรรม ใหม่ๆ
  เพื่อตอบสนองความต้องการของลูกค้าให้มีความพึงพอใจสูงสุด โดยในปี 2547
  บริษัทผลิตภัณฑ์กระดาษไทย จำกัด ซึ่งเป็นผู้ผลิตกระดาษพิมพ์เขียนรายใหญ่
  ได้มีการประชาสัมพันธ์และทำการตลาดกระดาษถนอมสายตา “กรีนรี้ด” (Green Read Paper)
  สู่ประชาชนผู้รักการอ่านหนังสือ ซึ่งกระดาษถนอมสายตามีคุณสมบัติที่ช่วยลดแสงสะท้อนเข้าตา
  มีน้ำหนักเบา จึงเป็นประโยชน์กับผู้รักการอ่านหนังสือโดยตรง

  ในส่วนของบรรจุภัณฑ์กล่องกระดาษลูกฟูก
  ซึ่งเป็นบรรจุภัณฑ์ที่ได้รับความนิยมอย่างแพร่หลายในการปกป้องสินค้าระหว่างขนส่ง
  นอกเหนือจากคุณสมบัติพื้นฐานด้านความแข็งแรงแล้ว ปัจจุบันผู้ผลิตบรรจุภัณฑ์กล่องกระดาษลูกฟูก
  ได้เน้นการพัฒนาด้านการพิมพ์ให้มีความสวยงามมากยิ่งขึ้น ในปี 2547
  กิจการบรรจุภัณฑ์ประสบความสำเร็จในการพัฒนาหมึกพิมพ์สีทอง และสีเงิน
  สำหรับการพิมพ์บรรจุภัณฑ์กล่องกระดาษลูกฟูกระบบเฟล็กโซ กราฟี
  โดยใช้วัสดุที่เป็นมิตรกับสิ่งแวดล้อมทั้งหมด
  ซึ่งนอกจากสามารถเพิ่มความสวยงามของบรรจุภัณฑ์แล้ว
  ยังช่วยสร้างมูลค่าเพิ่มให้กับสินค้าที่บรรจุอยู่ภายในได้อีกด้วย

  นอกจากนี้ การคำนึงถึงความปลอดภัย และสุขอนามัยของการนำบรรจุภัณฑ์ไปใช้งาน
  ตามแนวความคิดของระบบกระบวนการผลิตที่ได้มาตรฐาน (Good Manufacturing Practice
  : GMP) ยังคงเป็นปัจจัยสำคัญในกระบวนการผลิตของทุกโรงงาน ในปี 2547
  บริษัทสยามบรรจุภัณฑ์สงขลา (1994) จำกัด และบริษัทสยามบรรจุภัณฑ์ วีแอนด์เอส จำกัด
  ซึ่งได้ปรับปรุงกระบวนการผลิต ตั้งแต่การควบคุมวัตถุดิบ สถานที่ผลิต เครื่องจักร
  ตลอดจนการฝึกอบรมพนักงานให้คำนึงถึงสุขอนามัยอย่างเคร่งครัด
  จนทำให้ได้รับการรับรองมาตรฐาน GMP จาก Bureau Veritas Quality International
  (BVQI) ซึ่งเป็นสถาบันระดับโลก
  นับเป็นความภาคภูมิใจของกิจการบรรจุภัณฑ์ที่ได้รับการรับรองมาตรฐานดังกล่าว

  2.1.2 ลักษณะลูกค้า

กิจการเยื่อกระดาษและกระดาษพิมพ์เขียน

  เยื่อกระดาษ

  เยื่อกระดาษจากชานอ้อย ผลิตเพื่อจำหน่ายให้ลูกค้าที่เป็นบริษัทย่อยในธุรกิจกระดาษเกือบทั้งหมด

  เยื่อกระดาษจากไม้ยูคาลิปตัส ผลิตเพื่อจำหน่ายให้กับลูกค้าที่เป็นบริษัทย่อยในธุรกิจกระดาษ
  ลูกค้าที่เป็นผู้ผลิตกระดาษในประเทศ และมีการส่งออกไป ต่างประเทศบางส่วน

กระดาษพิมพ์เขียน

  จำหน่ายผลิตภัณฑ์ทั้งหมดให้กับลูกค้าภายนอก ซึ่งมีทั้งประเภทผู้แทนจำหน่าย และผู้ใช้โดยตรง
  ได้แก่ โรงพิมพ์ โรงงานแปรรูปกระดาษต่าง ๆ

  ประเทศที่ส่งผลิตภัณฑ์ออกไปจำหน่าย ได้แก่ ฮ่องกง สหรัฐอเมริกา สิงคโปร์ มาเลเซีย เป็นต้น

กิจการกระดาษอุตสาหกรรม

  ผลิตภัณฑ์กระดาษคราฟท์

  ผลิตเพื่อจำหน่ายให้ลูกค้าในเครือซิเมนต์ไทย รวมทั้งโรงงานผลิตบรรจุภัณฑ์อื่นๆ ทั่วไป
  และส่งออกไปประเทศต่างๆ เช่น จีน มาเลเซีย สิงคโปร์ และประเทศในภูมิภาคอินโดจีน
  เป็นต้น

  ผลิตภัณฑ์กระดาษยิปซัม

  ผลิตเพื่อจำหน่ายให้ลูกค้าที่ซื้อกระดาษยิปซัม โดยมีลูกค้าที่ซื้อกระดาษยิปซัมในประเทศจำนวน 2
  ราย และมีการส่งออกไปที่ประเทศอินโดนีเซียและมาเลเซีย

  ผลิตภัณฑ์กระดาษกล่องขาวเคลือบ

  ผลิตเพื่อจำหน่ายให้ลูกค้าที่ซื้อกระดาษกล่องขาวเคลือบในประเทศ

กิจการบรรจุภัณฑ์

  ผลิตเพื่อจำหน่ายให้ลูกค้าในเครือซิเมนต์ไทย และลูกค้าภายนอกที่อยู่ในอุตสาหกรรมต่างๆ
  ทุกอุตสาหกรรม ที่สำคัญ คือ อุตสาหกรรมอาหาร (เครื่องดื่ม นม อาหารทะเลแช่แข็ง
  ผักผลไม้กระป๋อง อาหารทะเลกระป๋อง และผลิตผลทางการเกษตร) อุตสาหกรรมไฟฟ้า
  คอมพิวเตอร์ อิเลคทรอนิคส์ และอุตสาหกรรมอุปโภคบริโภค

  2.1.3 จุดเด่นและจุดด้อย

  กิจการเยื่อกระดาษและกระดาษพิมพ์เขียน

เยื่อกระดาษ

  จุดเด่น :

-   สามารถผลิตเยื่อกระดาษได้ทั้งเยื่อกระดาษฟอกและเยื่อกระดาษไม่ฟอกและมีคุณภาพดีสม่ำเสมอ

-   ผลิตภัณฑ์ของบริษัทส่วนใหญ่จะขายให้บริษัทย่อยในธุรกิจกระดาษ เพื่อนำไปผลิตกระดาษ
    รวมถึงแปรรูปเป็นผลิตภัณฑ์สำเร็จรูปชนิดต่างๆ เช่น กล่องกระดาษลูกฟูก และถุงปูนซีเมนต์
    เป็นต้น

-   มีระบบการจัดการอย่างมีคุณภาพทั้งองค์กร (Total Quality Management - TQM)
    และระบบการจัดการผลผลิตทั้งองค์กร (Total Productivity Management – TPM)

จุดด้อย :

-   ปริมาณการจัดหาชานอ้อยขึ้นกับผลผลิตอ้อยเป็นสำคัญ

-   ปริมาณไม้ยูคาลิปตัส จะได้จากสวนป่ายูคาลิปตัสของบริษัทย่อยในธุรกิจกระดาษเพียงส่วนหนึ่ง
    ที่เหลือส่วนใหญ่จะได้จากเกษตรกรทั้งในและนอกโครงการส่งเสริมการปลูกสวนป่าของบริษัทย่อยในธุรกิจกระดาษ

  กระดาษพิมพ์เขียน

  จุดเด่น :

-   เป็นธุรกิจครบวงจร

-   มีช่องทางการจำหน่ายและระบบการตลาดที่เข้มแข็ง

-   เป็นบริษัทในเครือซิเมนต์ไทย ซึ่งมีภาพพจน์ที่ดีและมีชื่อเสียงมานาน

-   เป็นผู้นำตลาดโดยมีส่วนครองตลาดสูงสุด

-   มีความสัมพันธ์ที่ดีและยาวนานกับลูกค้า

-   พนักงานมีความสามารถและประสบการณ์

-   มีระบบการจัดการโดยใช้ TQM, ISO 9002, ISO 14001 และ มอก. 18001

  กิจการกระดาษอุตสาหกรรม

  จุดเด่น :

-   เป็นธุรกิจครบวงจร

-   มีกำลังการผลิตสูงสุดในประเทศ

-   เป็นผู้นำตลาด โดยมีส่วนครองตลาดสูงสุด

-   มีเครื่องจักร 8 เครื่อง สามารถจัดการผลิตให้ได้กระดาษตรงตามความต้องการตลาดได้ดี

-   มีความสัมพันธ์ที่ดีและยาวนานกับลูกค้า

-   เป็นบริษัทในเครือซิเมนต์ไทย ซึ่งมีภาพพจน์ที่ดีและมีชื่อเสียงมานาน

-   พนักงานมีความสามารถและประสบการณ์

-   มีระบบการจัดการโดยใช้ TQM, ISO 9000, ISO 14000 และ มอก. 18000

  จุดด้อย :

-   ยังต้องพึ่งพาวัตถุดิบจากต่างประเทศ ได้แก่ เศษกระดาษ และเยื่อกระดาษใยยาว

  กิจการบรรจุภัณฑ์

  จุดเด่น :

-   เป็นผู้นำตลาด โดยมีส่วนครองตลาดสูงสุด

-   มีโรงงาน 8 แห่ง ที่กระจายอยู่ทั่วประเทศ เพื่อให้บริการแก่ลูกค้า

-   มีหน่วยงานทางด้านเทคโนโลยี ให้บริการแก่ลูกค้าทั้งด้านการออกแบบโครงสร้างของบรรจุภัณฑ์
    ออกแบบการพิมพ์ (Graphic Design) และการแก้ปัญหาให้กับลูกค้า

-   ร่วมทุนกับบริษัท Rengo
    ซึ่งเป็นผู้นำธุรกิจบรรจุภัณฑ์ในญี่ปุ่นทำให้ได้รับการยอมรับจากลูกค้าที่เป็นบริษัทญี่ปุ่น

-   เป็นบริษัทในเครือซิเมนต์ไทย ซึ่งมีภาพพจน์ที่ดี และมีชื่อเสียงมานาน

-   มีบุคลากรที่จบการศึกษาระดับปริญญาโททางด้าน Packaging & Printing Technology

-   มีระบบการจัดการโดยใช้ TQM, ISO 9000, ISO 14000 และ มอก. 18000

  จุดด้อย :

-   ไม่สามารถขยายลูกค้าในตลาดนอกระบบภาษีมูลค่าเพิ่ม (No VAT)

  2.1.4 การจำหน่ายและช่องทางการจำหน่าย

กิจการเยื่อกระดาษและกระดาษพิมพ์เขียน

  เยื่อกระดาษ

  วิธีการจำหน่าย :
  ผลิตเยื่อกระดาษเพื่อเป็นวัตถุดิบป้อนให้กับโรงงานผลิตกระดาษคราฟท์และกระดาษพิมพ์เขียนของบริษัทย่อยในธุรกิจกระดาษ
  และมีเพียงเล็กน้อยที่ขายให้ลูกค้าภายนอก

  สัดส่วนการจำหน่าย : ขายตรงร้อยละ 100

  กระดาษพิมพ์เขียน

  วิธีการจำหน่าย : กระดาษพิมพ์เขียนที่ผลิตจะจำหน่ายเป็นประเภทต่าง ๆ ได้ดังนี้

สัดส่วน (%)

การจำหน่ายในประเทศ 

  - การขายผ่านผู้แทนจำหน่าย 31

  - การขายสู่ผู้ใช้โดยตรง 54

การจำหน่ายสู่ตลาดต่างประเทศ

  - การขายผ่านผู้แทนจำหน่าย 15

รวม 100

  การแต่งตั้งผู้แทนจำหน่าย : ปัจจุบันมีผู้แทนจำหน่ายสำหรับตลาดในประเทศ 15 ราย
  และตลาดต่างประเทศ 31 ราย

  หลักเกณฑ์ จำนวนและสาระสำคัญของสัญญาแต่งตั้งผู้แทนจำหน่าย :

การแต่งตั้งผู้แทนจำหน่าย จะพิจารณาจากปัจจัยต่างๆ ดังต่อไปนี้

1.  สถานะทางการเงิน เช่น จำนวนเงินทุน หนี้สิน เงินทุนหมุนเวียน เป็นต้น

2.  ศักยภาพทางการตลาด เช่น การครอบคลุมตลาด ความสามารถในการให้บริการแก่ลูกค้า
    เป็นต้น

  สาระสำคัญของสัญญาแต่งตั้งผู้แทนจำหน่าย
  มีวัตถุประสงค์เพื่อให้ผู้แทนจำหน่ายทำหน้าที่ให้บริการแก่ลูกค้าอีกทอดหนึ่ง
  ซึ่งส่วนใหญ่จะเป็นลูกค้ารายย่อยเป็นหลัก
  โดยบริษัทพิจารณาให้ส่วนลดที่เหมาะสมให้แก่ผู้แทนจำหน่าย

กิจการกระดาษอุตสาหกรรม

  วิธีการจำหน่าย :
  กระดาษอุตสาหกรรมที่ผลิตจะจำหน่ายให้กับบริษัทในธุรกิจกระดาษและบรรจุภัณฑ์
  และในเครือซิเมนต์ไทย รวมทั้งจำหน่ายให้กับลูกค้าภายนอกโดยวิธีการขายตรง
  ซึ่งจะมีทั้งที่เป็นกระดาษม้วนใหญ่สำหรับโรงงานแปรรูปกระดาษทั่วไป
  และกระดาษที่ผ่านการแปรรูปแล้ว เช่น แผ่นลูกฟูก ถุงกระดาษ กระดาษรีมแผ่น
  และกระดาษม้วนเล็ก

  สัดส่วนการจำหน่าย : ขายตรง ร้อยละ 100

กิจการบรรจุภัณฑ์

วิธีการจำหน่าย : กิจการบรรจุภัณฑ์จำหน่ายให้กับบริษัทในเครือซิเมนต์ไทย รวมทั้งจำหน่ายให้กับลูกค้าภายนอกโดยวิธีการขายตรง

สัดส่วนการจำหน่าย : ขายตรง ร้อยละ 100

  2.2 ภาวะอุตสาหกรรม การแข่งขัน และแนวโน้ม

  อุตสาหกรรมเยื่อและกระดาษของประเทศไทยมีการเติบโตอย่างต่อเนื่อง
  เป็นผลสืบเนื่องจากภาวะเศรษฐกิจที่มีอัตราการเติบโตค่อนข้างดี
  โดยมาจากการบริโภคภายในประเทศและการส่งออกที่เพิ่มขึ้น
  ทำให้ความต้องการใช้กระดาษเพื่อบรรจุภัณฑ์มีปริมาณเพิ่มขึ้น
  นอกจากนี้การโฆษณาผ่านสื่อสิ่งพิมพ์จากหน่วยงานธุรกิจต่างๆ
  การขยายตัวของตลาดสิ่งพิมพ์ประเภทนิตยสารและหนังสือ พ็อกเก็ตบุ๊ค
  รวมถึงการพัฒนาศักยภาพของโรงพิมพ์เพื่องานพิมพ์ส่งออก
  เป็นปัจจัยสำคัญที่ทำให้ปริมาณความต้องการใช้กระดาษพิมพ์เขียนของประเทศเพิ่มสูงขึ้น
  ซึ่งปัจจัยเหล่านี้ส่งผลให้ความต้องการใช้เยื่อกระดาษเพื่อใช้ในการผลิตกระดาษเพิ่มขึ้นเช่นกัน

  ในปี 2547 ผู้ผลิตเยื่อกระดาษทุกรายของประเทศผลิตเยื่อกระดาษใยสั้น
  โดยเดินเครื่องจักรได้เต็มกำลังการผลิต
  จึงสามารถตอบสนองความต้องการใช้เยื่อกระดาษใยสั้นของอุตสาหกรรมกระดาษได้
  ทำให้คาดการณ์ว่าปริมาณการนำเข้าเยื่อกระดาษใยสั้นของประเทศจะลดลง
  ในขณะที่เยื่อกระดาษใยยาว ซึ่งไม่มีการผลิตในประเทศ
  จะมีปริมาณการนำเข้าเพิ่มขึ้นอย่างต่อเนื่อง

1)  ภาวะอุตสาหกรรมและการแข่งขันของกิจการเยื่อกระดาษและกระดาษพิมพ์เขียน

  เยื่อกระดาษ

  ในปี 2547 อุตสาหกรรมเยื่อกระดาษมีกำลังการผลิตเยื่อกระดาษใยสั้นในประเทศรวม
  1,090,000 ตันต่อปี เพิ่มขึ้นจากปีที่ผ่านมาร้อยละ 10 โดยมาจากการปรับปรุงเครื่องจักร
  ซึ่งช่วยเพิ่มประสิทธิภาพในการผลิต

  สถานการณ์ด้านราคาเยื่อกระดาษโลกปี 2547 มีความผันผวนค่อนข้างมาก โดยในช่วงต้นปี
  ราคาปรับตัวสูงขึ้นอย่างต่อเนื่องจนถึงไตรมาส 2
  เนื่องจากปริมาณวัตถุดิบไม้ไม่เพียงพอและมีความต้องการใช้เยื่อกระดาษเพิ่มมากขึ้นจากประเทศจีน
  แต่ระดับราคาได้อ่อนตัวลงในช่วงไตรมาส 3 ถึงต้นไตรมาส 4
  เนื่องจากปริมาณความต้องการใช้เยื่อกระดาษของโลกลดลง
  โดยเฉพาะการประกาศนโยบายชะลอตัวทางเศรษฐกิจของรัฐบาลจีน
  ทำให้ผู้ผลิตเยื่อกระดาษและผู้ซื้อต่างชะลอการสั่งซื้อเพื่อรอดูสถานการณ์
  อย่างไรก็ตามระดับราคาได้ปรับตัวสูงขึ้นอีกครั้งในช่วงปลายไตรมาส 4
  เนื่องจากผู้ผลิตกระดาษเริ่มทยอยสั่งซื้อเยื่อกระดาษสำหรับเก็บ สต๊อกไว้ใช้ในช่วงต้นปี 2548

โครงสร้างอุตสาหกรรมของกิจการเยื่อกระดาษ

1.  คาดว่าจะมีอัตราการขยายตัวของการใช้เยื่อกระดาษใยสั้นในประเทศประมาณร้อยละ 6
    เนื่องจากปริมาณความต้องการใช้กระดาษในประเทศเพิ่มสูงขึ้น เช่น กระดาษ
    อุตสาหกรรมสำหรับใช้บรรจุสินค้าส่งออก กระดาษพิมพ์เขียน และกระดาษอนามัย
    จากความต้องการใช้เยื่อกระดาษใยสั้นที่เพิ่มขึ้น
    และผู้ผลิตเยื่อกระดาษทุกรายของประเทศสามารถเดินเครื่องจักรได้เต็มกำลังการผลิต
    ทำให้คาดการณ์ได้ว่าปริมาณการนำเข้าเยื่อกระดาษใยสั้นของประเทศจะลดลง

2.  ความยากง่ายของผู้ที่จะมาเป็นคู่แข่งรายใหม่

-   เป็นอุตสาหกรรมที่ใช้เงินลงทุนสูง เครื่องจักรขนาดใหญ่และเทคโนโลยีที่สูง

-   การผลิตต้องมีกำลังการผลิตขนาดใหญ่ เพื่อให้เกิด Economy of Scale ในการผลิต

-   ต้องมีแหล่งวัตถุดิบที่แน่นอน เช่น ไม้ยูคาลิปตัส ซึ่งต้องใช้เวลาในการปลูกประมาณ 5 ปี

3.  ความเป็นไปได้ที่จะมีสินค้าทดแทน เนื่องจากวัตถุดิบในการผลิตเยื่อใยสั้นมีหลายชนิด
    ในกรณีที่ผลิตเยื่อใยสั้นจากชานอ้อย
    หากสามารถจัดหาไม้ยูคาลิปตัสได้แน่นอนในปริมาณที่เพียงพอ
    เยื่อใยสั้นจากไม้ยูคาลิปตัสอาจจะเป็นวัตถุดิบทดแทนเยื่อใยสั้นจากชานอ้อยได้

4.  อำนาจต่อรองของผู้ซื้อและผู้ขาย เนื่องจากมีผู้ผลิตเยื่อกระดาษในประเทศน้อยราย
    ประกอบกับผู้ผลิตบางรายทำการผลิตเพื่อใช้เองภายใน
    ส่งผลให้ผู้ผลิตเยื่อกระดาษภายในประเทศมีความได้เปรียบในการต่อรอง อย่างไรก็ตาม
    การตั้งราคาของผู้ผลิตในประเทศจะไม่สามารถตั้งราคาขายได้สูง
    เนื่องจากราคาเยื่อกระดาษถูกกำหนดโดยเปรียบเทียบกับราคาตลาดโลกเป็นสำคัญ

5.  สภาพตลาดในประเทศ ผู้ผลิตเยื่อกระดาษส่วนใหญ่เน้นการผลิตเพื่อบริโภคภายใน
    เนื่องจากมีโรงงานผลิตกระดาษเป็นของตนเอง อย่างไรก็ตาม
    ผู้ผลิตจะสร้างดุลยภาพของกำลังการผลิตที่มากเกินความต้องการใช้ภายใน
    โดยจำหน่ายให้กับผู้ผลิตกระดาษอื่นๆ ในประเทศ เช่น ผู้ผลิตกระดาษพิมพ์เขียน
    กระดาษอนามัย เป็นต้น และบางส่วนจะส่งออกไปต่างประเทศ

6.  จำนวนคู่แข่งขันภายในประเทศสำหรับเยื่อกระดาษที่ขายในตลาดโดยประมาณ 2 ราย

  กระดาษพิมพ์เขียน

1.  แนวโน้มอุตสาหกรรม ปริมาณความต้องการกระดาษพิมพ์เขียนในปี 2547 มีประมาณ 523,000
    ตัน เพิ่มขึ้นจากปีที่ผ่านมาร้อยละ 11
    เนื่องจากการขยายตัวของเศรษฐกิจในประเทศที่ส่งผลให้การบริโภคเพิ่มขึ้นในกลุ่มสิ่งพิมพ์ต่างๆ

2.  ปัจจัยภายนอกที่กระทบต่ออุตสาหกรรม

-   ความผันผวนของราคาวัตถุดิบนำเข้า

-   แนวโน้มราคากระดาษในตลาดโลก

3.  ความเป็นไปได้ของผู้ที่จะมาเป็นคู่แข่งรายใหม่
    การเข้ามาแข่งขันของผู้ผลิตรายใหม่เป็นไปได้ยาก
    เนื่องจากขณะนี้สภาวะตลาดไม่เอื้ออำนวยประกอบกับเป็นอุตสาหกรรมที่ต้องใช้เงินลงทุนสูง
    ขนาดของโรงงานต้องเหมาะสม เพื่อให้มีต้นทุนต่ำที่จะแข่งขันได้

4.  ความเป็นไปได้ที่จะมีสินค้าทดแทน โอกาสที่จะมีสินค้าทดแทนน้อย
    เนื่องจากกระดาษพิมพ์เขียนส่วนใหญ่ ถูกใช้งานในขบวนการสื่อสารทางธุรกิจ และการศึกษา

5.  อำนาจต่อรองของผู้ซื้อและผู้ขาย ผู้ซื้อมีอำนาจต่อรองสูงกว่าผู้ขาย เนื่องจาก

-   กำลังการผลิตในประเทศยังมากกว่าความต้องการ

-   การขยายกำลังการผลิตของผู้ผลิตในแถบภูมิภาคนี้มีโอกาสเข้ามาแข่งขันในตลาดมากขึ้น

6.  สภาพการแข่งขันและส่วนแบ่งตลาดของคู่แข่งขัน ในปี 2547
    อัตราการใช้กำลังการผลิตในประเทศของอุตสาหกรรมนี้ประมาณร้อยละ 48
    การแข่งขันระหว่างผู้ผลิตในประเทศยังคงรุนแรง
    ผู้ผลิตในประเทศจำเป็นต้องส่งออกกำลังการผลิตที่เหลือ
    เพื่อใช้เครื่องจักรเต็มที่และหลีกเลี่ยงการตัดราคาในประเทศ
    ขณะที่การส่งออกมีการแข่งขันรุนแรงมากขึ้น
    เนื่องจากความไม่แน่นอนของเศรษฐกิจโลกและปริมาณการผลิตส่วนเกิน

7.  จำนวนคู่แข่งรายหลักในประเทศ 3 ราย

2)  ภาวะอุตสาหกรรมและการแข่งขันของกิจการกระดาษอุตสาหกรรม

  ในปี 2547 ปริมาณความต้องการในประเทศ ประมาณการว่าเพิ่มขึ้นจากปีที่ผ่านมา ร้อยละ 11
  เนื่องจากการขยายตัวของเศรษฐกิจในประเทศโดยรวม โดยเฉพาะช่วงไตรมาส 1 และ
  ไตรมาส 3 มีความต้องการค่อนข้างมาก รวมทั้งการส่งออกที่มีการเติบโตเพิ่มขึ้น ในขณะเดียวกัน
  การแข่งขันก็เพิ่มสูงขึ้นเนื่องจากผู้ผลิตมีการขยายกำลังการผลิตมากขึ้นทั้งในและต่างประเทศ

โครงสร้างอุตสาหกรรมของกิจการกระดาษอุตสาหกรรม

1.  ปี 2547 ผู้ผลิตในประเทศมีการขยายกำลังการผลิตทั้งปรับปรุงเครื่องจักรเดิม
    และเพิ่มเครื่องจักรใหม่ ทำให้ส่วนเกินของอุปทานมีมากขึ้น แนวโน้มปี 2548
    คาดว่าปริมาณความต้องการกระดาษอุตสาหกรรมในประเทศจะขยายตัวประมาณร้อยละ 7-8
    ซึ่งขึ้นอยู่กับภาวะเศรษฐกิจในประเทศ รวมทั้งเศรษฐกิจในภูมิภาคและเศรษฐกิจโลกด้วย
    นอกจากนี้คาดว่ากำลังการผลิตกระดาษจะสูงขึ้น
    ทั้งจากผู้ผลิตในประเทศและผู้ผลิตในภูมิภาคซึ่งมีกำลังการผลิตเพิ่มขึ้น

2.  ปัจจัยภายนอกที่กระทบต่ออุตสาหกรรม

-   ความผันผวนของราคาวัตถุดิบ

-   ต้นทุนพลังงาน เชื้อเพลิงที่เพิ่มสูงขึ้น

-   ค่าขนส่งระหว่างประเทศเพิ่มสูงขึ้น และปริมาณสายเดินเรือที่ขาดแคลน

-   แนวโน้มราคากระดาษในตลาดโลก

-   กำลังการผลิตที่เพิ่มขึ้นในภูมิภาค

3.  ความยากง่ายของผู้ที่จะมาเป็นคู่แข่งรายใหม่
    การเข้ามาแข่งขันของผู้ผลิตรายใหม่ไม่ยากมากนักเพราะมีผู้ผลิตเครื่องจักรรายย่อยเพิ่มมากขึ้นทำให้สามารถใช้เงินลงทุนได้น้อยลงอย่างไรก็ตาม
    ความผันผวนของราคาวัตถุดิบและความขาดแคลนอาจเป็นอุปสรรคต่อการจัดการ

4.  ความเป็นไปได้ที่จะมีสินค้าทดแทน โอกาสที่จะมีสินค้าทดแทนอยู่ในระดับปานกลาง
    มีทั้งถูกทดแทนด้วยพลาสติกและไปทดแทนพลาสติก

5.  อำนาจต่อรองของผู้ซื้อและผู้ขาย เนื่องจากตลาดในประเทศยังคงอยู่ในภาวะ Oversupply
    จึงทำให้ผู้ซื้อมีอำนาจต่อรองค่อนข้างมาก

6.  สภาพการแข่งขันและสภาพตลาดในประเทศ ในปี 2547 มีการแข่งขันที่รุนแรงทั้งทางด้านราคา
    คุณภาพ และบริการ ราคาวัตถุดิบมีความผันผวนปรับตัวขึ้นลงเร็ว
    ผู้ผลิตปรับราคาสินค้าตามได้ลำบาก
    นอกจากนี้การเพิ่มกำลังการผลิตในภูมิภาคทำให้มีการแข่งขันด้านราคาในตลาดต่างประเทศด้วย

7.  จำนวนคู่แข่งรายหลักในประเทศ 12 ราย

3)  ภาวะอุตสาหกรรมและการแข่งขันของกิจการบรรจุภัณฑ์

  ปี 2547 ปริมาณความต้องการใช้กล่องกระดาษลูกฟูก สูงกว่าปี 2546 ร้อยละ 12.5
  เป็นผลมาจากการขยายตัวของภาคการส่งออก รวมทั้งนโยบายการส่งเสริมของภาครัฐ
  โดยอุตสาหกรรมที่ขยายตัวสูง ได้แก่ กลุ่มเครื่องใช้ไฟฟ้า, กลุ่มอุตสาหกรรมเครื่องดื่ม
  และกลุ่มสินค้าอุปโภคส่งออก โดยมีตลาดสำคัญ คือ ประเทศญี่ปุ่น ซึ่งเน้นสินค้าที่รักษาสิ่งแวดล้อม
  (Green Project)

  กิจการฯ ได้เพิ่มประสิทธิภาพในการบริหารจัดการอย่างต่อเนื่อง ตามแนวทาง Total
  Productive Management (TPM) ตั้งแต่หน่วยงานผลิตที่เป็นพื้นฐานสำคัญ
  การจัดการด้านการขายและนวัตกรรม ตลอดจนให้ความสำคัญต่อการรักษาสภาพแวดล้อม
  และความปลอดภัยในสถานประกอบการ

  นอกจากนั้น ยังได้พัฒนาศักยภาพการออกแบบและการผลิตบรรจุภัณฑ์ให้อยู่ในระดับสากล
  จนได้รับรางวัลการออกแบบบรรจุภัณฑ์ทั้งระดับประเทศ ภูมิภาค และระดับโลก

โครงสร้างอุตสาหกรรมของกิจการบรรจุภัณฑ์

  1. ปี 2547 ผู้ผลิตรายใหญ่มีการขยายกำลังการผลิต ทำให้ส่วนเกินของอุปทานมีมากขึ้น แนวโน้ม
  ปี 2548
  คาดว่าปริมาณความต้องการใช้กล่องกระดาษลูกฟูกในประเทศไทยจะขยายตัวประมาณร้อยละ 8
  เนื่องจากตลาดยังมีแนวโน้มขยายตัวจากการส่งออก และการสนับสนุนของภาครัฐ และภาคเอกชน

  2. ปัจจัยภายนอกที่กระทบต่ออุตสาหกรรม

-   แนวโน้มราคากระดาษ

-   กำลังการผลิตที่เพิ่มขึ้นในภูมิภาค

  3. ความยากง่ายของผู้ที่จะมาเป็นคู่แข่งขันรายใหม่
  การเข้ามาแข่งขันของผู้ผลิตรายใหม่ค่อนข้างง่าย เนื่องจากเงินลงทุนไม่สูงมากนัก

  4. ความเป็นไปได้ที่จะมีสินค้าทดแทน โอกาสที่จะมีสินค้าทดแทนมีมาก

  5. อำนาจต่อรองของผู้ซื้อและผู้ขาย เนื่องจากตลาดในประเทศยังคงอยู่ในภาวะ Oversupply
  จึงทำให้ผู้ซื้อมีอำนาจต่อรองค่อนข้างมาก

  6. สภาพการแข่งขันและสภาพตลาดในประเทศ ในปี 2547 การแข่งขันไม่รุนแรงมาก
  โดยคู่แข่งที่เข้ามาจะใช้ราคาเป็นกลยุทธ์หลักในการเข้ามาขอส่วนแบ่งตลาด

  7. จำนวนคู่แข่ง ผู้ผลิตรายใหญ่และรายเล็ก รวมกันโดยประมาณ 400 ราย

3. การจัดหาผลิตภัณฑ์หรือบริการ

3.1 วัตถุดิบและผู้จำหน่ายวัตถุดิบ

กิจการเยื่อกระดาษและกระดาษพิมพ์เขียน

  เยื่อกระดาษ

ประเภทวัตถุดิบ : ไม้ยูคาลิปตัสชนิดท่อน และชานอ้อย 

  แหล่งที่มาของวัตถุดิบ : ไม้ยูคาลิปตัสชนิดท่อน รับซื้อจากเกษตรกรที่บริษัทฯ
  ให้การสนับสนุนในการปลูกไม้ยูคาลิปตัส และเกษตรกรทั่วไป
  ส่วนชานอ้อยรับซื้อจากโรงงานน้ำตาล

  กระดาษพิมพ์เขียน

  ประเภทวัตถุดิบ : เยื่อกระดาษใยยาวฟอกขาว เยื่อกระดาษใยสั้นฟอกขาว และสารเคมี

  แหล่งที่มาของวัตถุดิบ :

-   เยื่อกระดาษใยยาวฟอกขาว จากต่างประเทศทั้งหมด จำนวน 8 ราย

-   เยื่อกระดาษใยสั้นฟอกขาว จากในประเทศทั้งหมด จำนวน 4 ราย

-   สารเคมี ลาเท็กซ์สังเคราะห์ ผงดินคาโอลิน แคลเซียมคาร์บอเนตและอื่นๆ
    จากในประเทศและต่างประเทศ จำนวน 50 ราย

  สภาพปัญหาวัตถุดิบ : เยื่อกระดาษใยยาวฟอกขาวต้องนำเข้าจากต่างประเทศทั้งหมด
  ใช้เวลาการเดินทางนานประมาณ 30-45 วัน
  ส่วนเยื่อกระดาษใยสั้นฟอกขาวใช้จากในประเทศทั้งหมด

กิจการกระดาษอุตสาหกรรม 

  ประเภทวัตถุดิบ : เศษกระดาษ เยื่อกระดาษใยสั้นไม่ฟอกขาว เยื่อกระดาษใยสั้นฟอกขาว
  เยื่อกระดาษใยยาวไม่ฟอกขาว เยื่อกระดาษใยยาวฟอกขาวและสารเคมี

  แหล่งที่มาของวัตถุดิบ :

-   เศษกระดาษ จากในประเทศร้อยละ 50 จำนวน 240 ราย และต่างประเทศร้อยละ 50
    จำนวน 57 ราย

-   เยื่อกระดาษใยสั้นฟอกขาว จากในประเทศทั้งหมดจำนวน 4 ราย

-   เยื่อกระดาษใยสั้นไม่ฟอกขาว จากในประเทศทั้งหมดจำนวน 2 ราย

-   เยื่อกระดาษใยยาวฟอกขาว และไม่ฟอกขาว จากต่างประเทศทั้งหมดจำนวน 11 ราย

-   สารเคมีหลักได้แก่ แป้งมัน Sizing Agent สี และอื่นๆ จากผู้ขายทั้งใน
    และต่างประเทศจำนวน 53 ราย

  สภาพปัญหาวัตถุดิบ : เยื่อกระดาษใยยาวไม่ฟอกขาวต้องนำเข้าทั้งหมด
  ซึ่งการนำเข้าจากต่างประเทศใช้เวลาการเดินทางนานประมาณ 30-45 วัน
  ส่วนเยื่อกระดาษใยสั้นฟอกขาวและไม่ฟอกขาวใช้ในประเทศทั้งหมด สำหรับเศษกระดาษ
  ปริมาณเศษกระดาษในประเทศมีจำนวนจำกัด
  มีการแข่งขันด้านรับซื้อสูงต้องนำเข้าจากต่างประเทศมาทดแทน
  ซึ่งราคาวัตถุดิบที่นำเข้าสูงกว่าราคาในประเทศ

กิจการบรรจุภัณฑ์ 

  ประเภทวัตถุดิบ : ใช้กระดาษคราฟท์เป็นวัตถุดิบหลัก

  แหล่งที่มาของวัตถุดิบ : จากบริษัทสยามคราฟท์อุตสาหกรรม จำกัด
  ซึ่งเป็นบริษัทในธุรกิจกระดาษและบรรจุภัณฑ์ เครือซิเมนต์ไทย

  สภาพปัญหาวัตถุดิบ : ไม่มีปัญหาด้านวัตถุดิบ เนื่องจากมีปริมาณมากเพียงพอ
  และสามารถกำหนดคุณภาพให้เป็นไปตามความต้องการได้
  ส่วนราคาที่ซื้อขายกันนั้นจะอิงราคาตลาดเพื่อให้เกิดต้นทุนที่ยุติธรรมและมีความสามารถในเชิงการแข่งขัน

  ผู้จำหน่ายกรณีการพึ่งพาวัตถุดิบจากผู้จำหน่ายรายใดเกินกว่าร้อยละ 50
  ของการซื้อวัตถุดิบทั้งหมดที่ผ่านมา 3 ปีติดต่อกัน : บริษัทสยามคราฟท์อุตสาหกรรม จำกัด

3.2 ผลกระทบต่อสิ่งแวดล้อม

  บริษัทฯ มีความมุ่งหมายให้พนักงานทุกคน ทุกระดับ
  ทุกหน่วยงานมีจิตสำนึกถึงความสำคัญของสิ่งแวดล้อมในการปรับปรุงงานของตนเอง
  ร่วมมือกันปรับปรุงงานของหน่วยงานและงานที่ต้องทำร่วมกับหน่วยงานอื่นให้มีสภาพแวดล้อมที่ดีขึ้นอย่างมีระบบและต่อเนื่อง
  โดยมีนโยบายการจัดการสิ่งแวดล้อมไม่ให้เกิดปัญหามลภาวะต่างๆ เช่น น้ำเสีย ควัน ฝุ่น เสียง
  กลิ่น และกากของเสีย อันเนื่องมาจากกระบวนการผลิต การลำเลียงขนส่งวัตถุดิบและสินค้า
  ตลอดจนการดำเนินการอื่น ๆ ดังนี้

1.  กำจัดมลพิษที่เป็นสาเหตุในการทำลายคุณภาพของ น้ำ อากาศ ดิน พืช
    และสัตว์ในระบบนิเวศน์ให้มากที่สุดเท่าที่จะทำได้
    หากจำเป็นต้องปล่อยมลสารออกจากโรงงานจะต้องมีการควบคุมมลภาวะให้ได้ตามเกณฑ์ที่วางไว้
    อย่างน้อยเท่ากับหรือดีกว่ามาตรฐานของทางราชการ

2.  การกำจัดกากของเสีย น้ำเสีย ฯลฯ จะต้องกระทำโดยวิธีที่ปลอดภัยและด้วยความรับผิดชอบ
    อนึ่ง กากของเสียต่าง ๆ และน้ำเสียที่ต้องกำจัดหรือทิ้งนั้น
    จะพยายามหาวิธีหมุนเวียนกลับมาใช้ใหม่ทั้งหมดหรือให้มากที่สุดเท่าที่จะทำได้

  3.
  ในกรณีที่อาจเกิดอุบัติเหตุหรือเหตุฉุกเฉินที่มีผลต่อสภาพแวดล้อมสุขภาพอนามัยตลอดจนความปลอดภัยต่อพนักงานและชุมชน
  ให้กำหนดแผนฉุกเฉินโดยใช้เทคโนโลยีและวิธีการอันทันสมัย
  รวมทั้งการซักซ้อมเป็นประจำเพื่อให้เกิดความพร้อมอยู่เสมอ

  4. กำหนดและทบทวนวัตถุประสงค์ เป้าหมาย ในการดำเนินงานการจัดการสิ่งแวดล้อม
  เพื่อให้มีการปรับปรุงที่ดีขึ้นอย่างมีระบบและต่อเนื่อง

  5. ติดตาม ตรวจสอบ
  และประเมินผลการดำเนินงานการจัดการสิ่งแวดล้อมให้ถูกต้องตามระเบียบของทางราชการและเป็นไปตามระบบการจัดการสิ่งแวดล้อม

  6. ให้ความร่วมมือหรือประสานงานกับองค์กรต่างๆ ของทางราชการ
  และหน่วยงานภายนอกที่ให้ความสนใจในการจัดการสิ่งแวดล้อม
  เพื่อเผยแพร่การดำเนินงานการจัดการสิ่งแวดล้อม

  นโยบายการจัดการสิ่งแวดล้อมนี้ได้ถูกจัดทำเป็นเอกสารและส่งมอบให้พนักงานทุกระดับในองค์กร
  เพื่อให้พนักงานเข้าใจยึดถือปฏิบัติและรักษานโยบายการจัดการสิ่งแวดล้อมนี้ไว้

  การจัดการสิ่งแวดล้อมของกลุ่มโรงงานที่ตั้งอยู่ที่ อ.บ้านโป่ง จ.ราชบุรี และกลุ่มโรงงานที่ตั้งอยู่ที่
  ต. วังศาลา อ. ท่าม่วง จ. กาญจนบุรี จะเป็นระบบกำจัดมลภาวะรวมโดยแบ่งเป็น 3
  ด้านด้วยกัน ดังนี้

  1. การจัดการด้านน้ำทิ้งจากกระบวนการผลิต

  จะใช้หลักการ Waste Minimization
  โดยการติดตั้งอุปกรณ์ในการดักเส้นใยที่หลุดลอดจากการผลิตกลับมาใช้งานใหม่
  และนำน้ำที่ใสขึ้นมาใช้ซ้ำ (Reused) ในจุดที่สามารถใช้งานได้
  หลังจากนั้นน้ำส่วนที่เหลือจากการใช้ซ้ำส่งไปบำบัดในระบบบำบัดน้ำทิ้งแบบตะกอนเร่ง
  (Activated Sludge) ซึ่งใช้การเติมอากาศแบบ Jet Aeration
  เป็นแห่งแรกในประเทศไทย ซึ่งจะให้ประสิทธิภาพในการบำบัดสูง
  ในขณะเดียวกันยังลดการใช้พลังงานและการซ่อมบำรุงได้มากกว่าการใช้ Surface Aerator
  ในการเติมอากาศ (ระบบการเติมอากาศแบบ Jet Aeration
  เป็นเทคโนโลยีจากประเทศสหรัฐอเมริกา
  มีการใช้งานอย่างแพร่หลายทั้งในประเทศสหรัฐอเมริกา แคนาดา
  และกลุ่มประเทศประชาคมยุโรป) นอกจากนี้น้ำทิ้งที่ผ่านการบำบัดแล้วประมาณ 10,000
  ลูกบาศก์เมตรต่อวัน จะมีระบบการกรองทรายโดยใช้แรงโน้มถ่วง
  และฆ่าเชื้อโรคโดยใช้แสงอุลตร้าไวโอเลตก่อนจะส่งกลับ (Recycle)
  มาใช้ในโรงงานแทนการใช้น้ำบาดาล

  2. การจัดการด้านอากาศจากการผลิตพลังงาน

  หม้อไอน้ำที่ใช้งานอยู่ในปัจจุบัน (Circulating Fluidized Bed)
  ได้รับการออกแบบให้สามารถใช้วัสดุเหลือใช้ เช่น ขุยอ้อย เปลือกไม้
  กากตะกอนจากระบบบำบัดน้ำทิ้งผสมกับถ่านหินลิกไนต์ภายในประเทศใช้เป็นเชื้อเพลิง
  ซึ่งเป็นการกำจัดวัสดุเหลือใช้ภายในโรงงาน
  ในขณะเดียวกันยังได้รับการติดตั้งระบบดักฝุ่นแบบไฟฟ้าสถิตย์ (Electrostatic
  Precipitator) ซึ่งมีประสิทธิภาพสูงถึงร้อยละ 99.9
  พร้อมทั้งระบบการกำจัดก๊าซซัลเฟอร์ไดออกไซด์ โดยใช้หินปูนเป็นตัวจับก๊าซดังกล่าว
  และยังสามารถควบคุมอุณหภูมิในการเผาไหม้ เพื่อควบคุมปริมาณก๊าซไนโตรเจนไดออกไซด์ได้ด้วย

  3. การจัดการวัสดุเหลือใช้จากการผลิต

  วัสดุเหลือใช้จากการผลิตจะมีอยู่ 2 ประเภทด้วยกัน คือ

-   ประเภทที่สามารถใช้งานใหม่ได้อีก เช่น ขุยอ้อย เปลือกไม้ กากตะกอนจากระบบบำบัด น้ำทิ้ง
    จะนำไปใช้เป็นเชื้อเพลิงในการเผาไหม้ในหม้อไอน้ำ ทดแทนการใช้ถ่านหินลิกไนต์ได้บางส่วน

-   ประเภทที่ไม่สามารถใช้งานใหม่ได้ เช่น Fly Ash
    จะมีผู้รับเหมาก่อสร้างมารับไปเป็นส่วนผสมของคอนกรีตผสมเสร็จ ส่วน Bottom Ash
    จะดำเนินการฝังกลบภายในโรงงาน

  สรุปการควบคุมดูแลผลกระทบต่อสิ่งแวดล้อม บริษัทสามารถควบคุมการบำบัดน้ำทิ้ง Air
  Emission Control
  และอาชีวอนามัยได้ดีกว่าข้อกำหนดตามกฎหมายควบคุมที่กำหนดโดยกรมโรงงานอุตสาหกรรม
  กระทรวงอุตสาหกรรม ทั้งกลุ่มโรงงานบ้านโป่ง จ.ราชบุรี และกลุ่มโรงงานวังศาลา
  จ.กาญจนบุรี

3.3 รางวัลสำคัญที่ได้รับ

ในปี 2547 นี้ บริษัทสยามบรรจุภัณฑ์ จำกัด และบริษัทสยามบรรจุภัณฑ์ราชบุรี (1989) จำกัด ได้รับการรับรองอย่างเป็นทางการจาก Japan Institute of Plant Maintenance (JIPM) ให้ได้รับรางวัล Award for TPM Excellence – First Category 2004 โดยเป็นผลจากการปรับปรุงระบบการบริหารงานทั่วทั้งองค์กร ซึ่งช่วยเพิ่มผลผลิตและประสิทธิภาพในการผลิตสินค้า และให้บริการได้ตรงตามความต้องการของลูกค้า ส่งผลให้มีผลประกอบการดีขึ้นเป็นลำดับ นับเป็นผู้ผลิตบรรจุภัณฑ์กล่องกระดาษลูกฟูกสองบริษัทแรกของประเทศไทยที่ได้รับรางวัลอันทรงเกียรตินี้ 

4.  งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

ไม่มี

ธุรกิจซิเมนต์

1.  ลักษณะผลิตภัณฑ์หรือบริการ

  1.1 ลักษณะผลิตภัณฑ์

  สามารถจำแนกลักษณะผลิตภัณฑ์ตามบริษัทผู้ผลิตได้ ดังนี้

+--------------------------------+-------------------------------------+
| ธุรกิจ                           | ผลิตภัณฑ์/บริการ                        |
+--------------------------------+-------------------------------------+
| บริษัทปูนซิเมนต์ไทย (ท่าหลวง) จำกัด   | ปูนซีเมนต์เทา                          |
|                                |                                     |
|                                | - ปูนซีเมนต์ปอร์ตแลนด์ประเภทที่ 1 (ตราช้าง) |
|                                |                                     |
|                                | - ปูนซีเมนต์ปอร์ตแลนด์ประเภทที่ 2          |
|                                |                                     |
|                                | - ปูนซีเมนต์ปอร์ตแลนด์ประเภทที่ 3 (ตราช้าง) |
|                                |                                     |
|                                | - ปูนซีเมนต์ปอร์ตแลนด์ประเภทที่ 5 (ตราช้าง) |
|                                |                                     |
|                                | - ปูนซีเมนต์ปอร์ตแลนด์ปอซโซลาน (ตราช้าง)  |
|                                |                                     |
|                                | - ปูนซีเมนต์ปอร์ตแลนด์ Oil Well (ตราช้าง) |
|                                |                                     |
|                                | - ปูนซีเมนต์ผสม (ตราเสือ และตราเสือพลัส)  |
+--------------------------------+-------------------------------------+
| บริษัทปูนซิเมนต์ไทย (แก่งคอย) จำกัด   |                                     |
+--------------------------------+-------------------------------------+
| บริษัทปูนซิเมนต์ไทย (ทุ่งสง) จำกัด     |                                     |
+--------------------------------+-------------------------------------+
| บริษัทปูนซิเมนต์ไทย (ลำปาง) จำกัด    |                                     |
+--------------------------------+-------------------------------------+
| บริษัทผลิตภัณฑ์และวัตถุก่อสร้าง จำกัด    | คอนกรีตผสมเสร็จ (ตราซีแพค)             |
+--------------------------------+-------------------------------------+
| บริษัทสยามปูนซิเมนต์ขาว จำกัด        | - ปูนซีเมนต์ปอร์ตแลนด์ขาว (ตราช้างเผือก)   |
|                                |                                     |
|                                | - ปูนซีเมนต์ขาวผสม (ตราเสือขาว)         |
+--------------------------------+-------------------------------------+
| บริษัทสยามมอร์ตาร์ จำกัด            | - ปูนซีเมนต์สำเร็จรูป (ตราเสือคู่)          |
|                                |                                     |
|                                | - กาวซีเมนต์ (ตราเสือคู่)                |
+--------------------------------+-------------------------------------+
| บริษัทสยามอุตสาหกรรมวัสดุทนไฟ จำกัด  | - อิฐทนไฟ (ตราช้าง)                   |
|                                |                                     |
|                                | - วัสดุทนไฟชนิดพิเศษ (ตราช้าง)           |
+--------------------------------+-------------------------------------+
| บริษัทเอสซีไอ แพลนท์ เซอร์วิสเซส     | ออกแบบ ก่อสร้าง ติดตั้ง ปรับปรุง           |
| จำกัด                           | และซ่อมบำรุง                          |
|                                |                                     |
|                                | เครื่องจักรในงานอุตสาหกรรม              |
+--------------------------------+-------------------------------------+

  ปูนซีเมนต์เทา คอนกรีตผสมเสร็จ และปูนซีเมนต์ขาว ใช้สำหรับงานก่อสร้างบ้านอยู่อาศัย
  อาคารโรงงาน อาคารสำนักงานขนาดใหญ่ รวมทั้งการก่อสร้างสิ่งอำนวยความสะดวก เช่น
  ถนนและระบบสาธารณูปโภคต่างๆ ของประเทศ
  กลุ่มลูกค้าจึงมีตั้งแต่ผู้ใช้รายย่อยจนถึงผู้รับเหมาก่อสร้างขนาดใหญ่
  การกระจายสินค้ามีทั้งที่กระจายผ่านเครือข่ายผู้แทนจำหน่ายสินค้าวัสดุก่อสร้างของ
  เครือซิเมนต์ไทยในธุรกิจจัดจำหน่าย และขายตรงให้กับผู้ใช้งานขนาดใหญ่

  1.2 ปัจจัยที่มีผลกระทบต่อโอกาสหรือข้อจำกัดในการประกอบธุรกิจ : ใบอนุญาตสัมปทานและ

เงื่อนไขที่ต้องปฏิบัติตามใบอนุญาตสัมปทาน

  (บริษัทในกลุ่มปูนซิเมนต์ไทยอุตสาหกรรมไม่ได้รับการส่งเสริมการลงทุน เนื่องจากเป็น
  อุตสาหกรรมที่ไม่อยู่ในขอบเขตที่จะส่งเสริมการลงทุน)

  การผลิตปูนซีเมนต์ต้องใช้วัตถุดิบหลัก ซึ่งได้แก่ หินปูน หินดินดาน และแร่ยิปซัม บริษัทฯ
  จึงต้องมีการสร้างหลักประกันด้านวัตถุดิบโดยการซื้อแหล่งแร่และการขออนุญาตสัมปทานระยะยาวจากทางราชการ

รายละเอียดประทานบัตรเหมืองแร่ของบริษัทปูนซิเมนต์ไทย จำกัด (มหาชน)

และบริษัทในกลุ่มบริษัทปูนซิเมนต์ไทยอุตสาหกรรม จำกัด ที่ใช้ประโยชน์ในปัจจุบัน

+-----------+---------+---------+------+------+---+------+-------+
| เจ้าข      | สถานที่ตั้ง | ช       | จ    | ป    | เ | อายุ  | ปีที่    |
| องใบอนุญาต |         | นิดของแร่ | ำนวน | ระเภ | น | ป    | ใบ    |
|           |         |         |      | ทพื้นที่ | ื้อ | ระทา | อนุญาต |
| สัมปทาน    |         |         | ป    |      | ที่ | นบัตร | สิ้นอายุ |
|           |         |         | ระทา |      | ( | ที่เห  |       |
|           |         |         | นบัตร |      | ไ | ลืออยู่ |       |
|           |         |         | (    |      | ร | (ปี)  |       |
|           |         |         | ฉบับ) |      | ่) |      |       |
+-----------+---------+---------+------+------+---+------+-------+
| บริษัทป     | จ.สระบุรี | 1.      | 16   | พื้นท  | 4 | 14   | 2561  |
| ูนซิเมนต์ไทย |         | หินปูนเพื่อ |      | ี่ป่าไม้ | , |      |       |
| จำกัด      |         |     อุต  | 1    |      | 5 | 24   | 2571  |
| (มหาชน)   |         | สาหกรรม |      | พื้นท  | 8 |      |       |
|           |         |         |      | ี่ป่าไม้ | 0 |      |       |
|           |         | ปูนซีเมนต์ |      |      |   |      |       |
|           |         |         |      |      | 9 |      |       |
|           |         | 2.  ไพ  |      |      | 4 |      |       |
|           |         | โรฟิลไลท์ |      |      |   |      |       |
+-----------+---------+---------+------+------+---+------+-------+
|           | จ.พิจิตร  | ยิปซัม    | 1    | พื้นท  | 2 | 7    | 2555  |
|           |         |         |      | ี่ป่าไม้ | 9 |      |       |
|           |         |         |      |      | 8 |      |       |
+-----------+---------+---------+------+------+---+------+-------+
|           | จ.น     | ยิปซัม    | 3    | พื้นท  | 8 | 6    | 2553  |
|           | ครสวรรค์ |         |      | ี่ป่าไม้ | 5 |      |       |
|           |         |         |      |      | 6 |      |       |
+-----------+---------+---------+------+------+---+------+-------+
|           | จ.ลพบุรี  | เหล็ก    | 1    | พื้นท  | 1 | 6    | 2553  |
|           |         |         |      | ี่ป่าไม้ | 9 |      |       |
|           |         |         |      |      | 3 |      |       |
+-----------+---------+---------+------+------+---+------+-------+
|           | จ.นครศร | 1.      | 19   | พื้นท  | 5 | 6    | 2553  |
|           | ีธรรมราช | หินปูนเพื่อ |      | ี่ป่าไม้ | , |      |       |
|           |         | อุต      | 1    |      | 0 | 11   | 2558  |
|           |         | สาหกรรม |      | พื้น   | 0 |      |       |
|           |         | ปูนซีเมนต์ |      | ที่กรร | 7 |      |       |
|           |         |         |      | มสิทธิ์ |   |      |       |
|           |         | 2.      |      |      | 1 |      |       |
|           |         | หินดินด   |      |      | 5 |      |       |
|           |         | านเพื่ออุต |      |      | 0 |      |       |
|           |         | สาหกรรม |      |      |   |      |       |
|           |         | ปูนซีเมนต์ |      |      |   |      |       |
+-----------+---------+---------+------+------+---+------+-------+
|           | จ.ระยอง | ดินขาว   | 2    | พื้น   | 4 | 1    | 2548  |
|           |         |         |      | ที่กรร | 8 |      |       |
|           |         |         |      | มสิทธิ์ |   |      |       |
+-----------+---------+---------+------+------+---+------+-------+
|           | จ.ลำปาง | ดินขาว,  | 5    | พื้นท  | 9 | 1 -  | 2     |
|           |         | ถ่านหิน,  |      | ี่ป่าไม้ | 5 | 10   | 548 - |
|           |         | บอลเคลย์ |      |      | 4 |      | 2557  |
+-----------+---------+---------+------+------+---+------+-------+

+-----------+--------+----------+-------+-------+----+-------+-------+
| เจ้าข      | ส      | ชนิดของแร่ | จำนวน | ประเ  | เน | อายุ   | ปีที่    |
| องใบอนุญาต | ถานที่ตั้ง |          |       | ภทพื้นที่ | ื้อที่ | ประท  | ใบ    |
|           |        |          | ประท  |       | (ไ | านบัตร | อนุญาต |
| สัมปทาน    |        |          | านบัตร |       | ร่) | ที่เ    | สิ้นอายุ |
|           |        |          | (ฉบับ) |       |    | หลืออยู่ |       |
|           |        |          |       |       |    | (ปี)   |       |
+-----------+--------+----------+-------+-------+----+-------+-------+
|           | จ.สุรา  | ยิปซัม     | 1     | พื้นที่กร | 78 | 8     | 2555  |
|           | ษฎร์ธานี |          |       | รมสิทธิ์ |    |       |       |
+-----------+--------+----------+-------+-------+----+-------+-------+
| บริษัทป     | จ.ลำพูน | ถ่านหิน    | 1     | พื้นที่กร | 2  | 11    | 2558  |
| ูนซิเมนต์ไทย |        |          |       | รมสิทธิ์ | 28 |       |       |
| อุตสาหกรรม |        |          |       |       |    |       |       |
| จำกัด      |        |          |       |       |    |       |       |
+-----------+--------+----------+-------+-------+----+-------+-------+
|           | จ.สุรา  | ยิปซัม     | 1     | พื้นที่กร | 39 | 5     | 2552  |
|           | ษฎร์ธานี |          |       | รมสิทธิ์ |    |       |       |
+-----------+--------+----------+-------+-------+----+-------+-------+
| บริษัทป     | จ      | 1.       | 17    | พื้น    | 4  | 14    | 2561  |
| ูนซิเมนต์ไทย | .ลำปาง | หินปูนเพื่อ  |       | ที่ป่าไม้ | ,9 |       |       |
| (ลำปาง)   |        | อ        | 5     |       | 87 | 7 –   | 2     |
| จำกัด      |        | ุตสาหกรรม |       | พื้น    |    | 14    | 554 - |
|           |        | ปูนซีเมนต์  |       | ที่ป่าไม้ | 1  |       | 2561  |
|           |        |          |       |       | ,4 |       |       |
|           |        | 2.       |       |       | 41 |       |       |
|           |        | หินด      |       |       |    |       |       |
|           |        | ินดานเพื่ออ |       |       |    |       |       |
|           |        | ุตสาหกรรม |       |       |    |       |       |
|           |        | ปูนซีเมนต์  |       |       |    |       |       |
+-----------+--------+----------+-------+-------+----+-------+-------+
| บริษัทป     | จ      | 1.       | 10    | พื้น    | 2  | 23    | 2570  |
| ูนซิเมนต์ไทย | .สระบุรี | หินปูนเพื่อ  |       | ที่ป่าไม้ | ,5 |       |       |
| (แก่งคอย)  |        | อ        | 3     |       | 75 | 23    | 2570  |
| จำกัด      |        | ุตสาหกรรม |       | พื้นที่กร |    |       |       |
|           |        | ปูนซีเมนต์  |       | รมสิทธิ์ | 8  |       |       |
|           |        |          |       |       | 74 |       |       |
|           |        | 2.       |       |       |    |       |       |
|           |        | หินด      |       |       |    |       |       |
|           |        | ินดานเพื่ออ |       |       |    |       |       |
|           |        | ุตสาหกรรม |       |       |    |       |       |
|           |        | ปูนซีเมนต์  |       |       |    |       |       |
+-----------+--------+----------+-------+-------+----+-------+-------+
| บริษัทป     | จ      | หินปูนเพื่อ  | 5     | พื้น    | 9  | 25    | 2573  |
| ูนซิเมนต์ไทย | .สระบุรี | อ        |       | ที่ป่าไม้ | 54 |       |       |
| (ท่าหลวง)  |        | ุตสาหกรรม |       |       |    |       |       |
| จำกัด      |        | ปูนซีเมนต์  |       |       |    |       |       |
+-----------+--------+----------+-------+-------+----+-------+-------+

  บริษัทปูนซิเมนต์ไทย จำกัด (มหาชน) และบริษัทในกลุ่มบริษัทปูนซิเมนต์ไทยอุตสาหกรรม จำกัด
  จะต้องปฏิบัติตามเงื่อนไขของใบอนุญาตสัมปทาน ตามกฎหมายที่เกี่ยวข้อง ดังต่อไปนี้

  1) เงื่อนไขตามกฎหมายแร่

1.  ชำระเงินผลประโยชน์พิเศษเพื่อประโยชน์แก่รัฐเพื่อตอบแทนการอนุญาตสัมปทาน โดยชำระใน
    10 ปีแรก นับจากรับใบอนุญาต

2.  ทำเหมืองแร่ตามวิธีที่กำหนดในแผนผังโครงการทำเหมืองอย่างเคร่งครัด
    และชำระค่าภาคหลวงแร่ตามปริมาณที่ขุดขึ้นมาใช้งาน

3.  ปฏิบัติตามมาตรการด้านความปลอดภัยและอาชีวอนามัย โดยไม่ก่อให้เกิดอันตรายต่อพนักงาน
    พนักงานจ้างเหมา บุคคลภายนอก สิ่งแวดล้อม รวมถึงทรัพย์สินต่างๆ

4.  ปรับสภาพพื้นที่ที่ผ่านการทำเหมืองแร่แล้ว ให้อยู่ในสภาพปลอดภัย

5.  รายงานการทำเหมืองต่อกรมอุตสาหกรรมพื้นฐานและการเหมืองแร่ทุกเดือน

  2) เงื่อนไขตามกฎหมายป่าไม้

1.  ชำระเงินค่าปลูกป่าชดเชยในพื้นที่ที่มีการขุดแร่ขึ้นมาใช้งานในอัตราที่กฎหมายกำหนด

2.  ทำเหมืองแร่โดยควบคุมผลกระทบต่อสภาพป่าไม้และตัดต้นไม้ในพื้นที่ให้น้อยที่สุด

3.  เมื่อครบ 10 ปี ต้องประเมินผลภายหลังการทำเหมืองแร่ (Post Evaluation) และ
    นำเสนอต่อคณะกรรมการสิ่งแวดล้อมแห่งชาติ

4.  ปฏิบัติตามเงื่อนไขที่กำหนดตามหนังสืออนุญาตให้เข้าทำประโยชน์ในพื้นที่ป่าไม้ อย่างเคร่งครัด

  3) เงื่อนไขตามกฎหมายสิ่งแวดล้อม

1.  ปฏิบัติตามเงื่อนไขและมาตรการป้องกัน และแก้ไขผลกระทบต่อสิ่งแวดล้อม
    ตามที่ได้กำหนดในรายงานการวิเคราะห์ผลกระทบสิ่งแวดล้อม (EIA)

2.  ดำเนินการฟื้นฟูสภาพแวดล้อมบริเวณพื้นที่เหมือง พร้อมทั้งจัดตั้งกองทุนฟื้นฟู สภาพแวดล้อม
    โดยจัดสรรงบประมาณเพื่อเป็นค่าใช้จ่ายในการดำเนินการและ
    รายงานความคืบหน้าต่อสำนักงานนโยบายและแผนทรัพยากรธรรมชาติและสิ่งแวดล้อมทุกปี

3.  ตรวจวัดคุณภาพอากาศ น้ำ เสียง และแรงสั่นสะเทือนบริเวณเหมือง และรายงาน
    ผลการตรวจวัดต่อสำนักงานนโยบายและแผนทรัพยากรธรรมชาติและสิ่งแวดล้อม ทุกปี
    เพื่อตรวจสอบคุณภาพสิ่งแวดล้อมให้อยู่ในเกณฑ์ที่ราชการกำหนด

4.  การต่ออายุประทานบัตรต้องจัดทำรายงานการประเมินศักยภาพการใช้ประโยชน์พื้นที่และนำเสนอต่อคณะกรรมการสิ่งแวดล้อมแห่งชาติ

2.  ตลาดและภาวะการแข่งขัน

  2.1 นโยบายและลักษณะการตลาดของผลิตภัณฑ์และบริการที่สำคัญ

  ปัจจุบันธุรกิจซิเมนต์ มีโรงงานผลิตปูนซีเมนต์เทา 5 แห่ง ได้แก่ โรงงานท่าหลวง
  โรงงานเขาวง และโรงงานแก่งคอย จังหวัดสระบุรี โรงงานทุ่งสง จังหวัดนครศรีธรรมราช
  และโรงงานลำปาง จังหวัดลำปาง
  โดยมีกำลังการผลิตและส่วนแบ่งทางการตลาดในประเทศประมาณร้อยละ 42
  ซึ่งมากที่สุดเมื่อเทียบกับผู้ผลิตในประเทศรายอื่นๆ

  บริษัทฯ ได้ให้ความสำคัญกับการผลิตสินค้าและบริการเพื่อตอบสนองความต้องการและ
  ความพึงพอใจของลูกค้าโดยใช้เทคโนโลยีการผลิตและควบคุมคุณภาพที่ทันสมัย
  รวมถึงประสบการณ์ในการผลิตที่มีมายาวนานกว่า 90 ปี เพื่อให้มั่นใจว่าผลิตภัณฑ์ของบริษัทฯ
  มีคุณภาพเหนือกว่ามาตรฐานทั่วไปและมีคุณภาพสูงกว่าผลิตภัณฑ์ของคู่แข่งขัน นอกจากนี้ บริษัทฯ
  เป็นผู้ผลิตปูนซีเมนต์ในประเทศเพียงรายเดียวที่มีสถาบันวิจัยและพัฒนาเป็นของตนเอง
  รวมทั้งเป็นผู้ผลิตปูนซีเมนต์รายแรกและรายเดียวในประเทศไทยที่ริเริ่มการเพิ่มชั้นพลาสติกในถุงปูนซีเมนต์เพื่อรักษาคุณภาพของปูนซีเมนต์ให้มีความใหม่สด
  และสามารถป้องกันการแตกเสียหายได้เพิ่มขึ้น ทั้งนี้ บริษัทฯ
  มีทีมบริการเทคนิคที่คอยให้คำแนะนำและแก้ไขปัญหาที่อาจจะเกิดขึ้นจากการใช้ผลิตภัณฑ์
  โดยลูกค้าสามารถแจ้งปัญหามาที่ศูนย์รับข้อร้องเรียนของบริษัทฯ ได้ด้วย

  บริษัทฯ มีการดำเนินกิจกรรมทางการตลาดและกิจกรรมเพื่อสาธารณประโยชน์ที่สำคัญมากมาย
  เช่น การจัดกิจกรรมเพื่อการศึกษา อาทิ “งานคอนกรีตพลังช้าง”
  ซึ่งเป็นโครงการที่จัดขึ้นเพื่อเสริมสร้างความรู้และพัฒนาทักษะเกี่ยวกับคอนกรีตเทคโนโลยี
  การมอบปูนซีเมนต์เพื่อพัฒนาฝีมือแรงงานช่างก่อสร้าง
  การมอบปูนซีเมนต์เพื่อใช้ประกอบการเรียนการสอนของกรมอาชีวศึกษาและมหาวิทยาลัยต่างๆ
  โครงการสนับสนุนด้านกีฬา โดยจัดการแข่งขัน “ศึกมวยปูนเสือ มวยไทยพันธุ์แท้”
  และการดำเนินกิจกรรมสาธารณประโยชน์ อาทิ การมอบผ้าห่มกันหนาว
  การสนับสนุนโครงการค่ายอาสาพัฒนาชนบทของนิสิตนักศึกษาและสถาบันการศึกษาต่างๆ
  ทั่วประเทศ
  รวมทั้งการสร้างถาวรวัตถุร่วมกับกรมพัฒนาฝีมือแรงงาน เป็นต้น

  ด้านการจัดจำหน่ายสินค้า บริษัทฯ มีสัดส่วนปริมาณการจำหน่ายในประเทศร้อยละ 63
  และสัดส่วนการจำหน่ายในต่างประเทศร้อยละ
  37โดยการจำหน่ายสินค้าในประเทศจะผ่านช่องทางการจัดจำหน่ายหลัก 3 ช่องทาง คือ
  การขายผ่านผู้แทนจำหน่าย การขายให้กับบริษัทในเครือฯ เพื่อผลิตผลิตภัณฑ์ต่อเนื่อง อาทิ
  คอนกรีตผสมเสร็จ กระเบื้องมุงหลังคา แผ่นพื้นสำเร็จรูป เป็นต้น
  และการขายตรงให้ผู้ผลิตผลิตภัณฑ์คอนกรีตและบริษัทผู้รับเหมาขนาดใหญ่

  สำหรับการส่งออกไปยังต่างประเทศ บริษัทฯ ได้มอบหมายให้บริษัทค้าสากลซิเมนต์ไทย จำกัด
  ซึ่งเป็นบริษัทในเครือซิเมนต์ไทยเป็นตัวแทนในการดำเนินการส่งออกผลิตภัณฑ์ทั้งในรูปของ
  ปูนเม็ดที่ส่งเป็นวัตถุดิบในการผลิตปูนซีเมนต์ของผู้นำเข้า
  และในรูปของปูนซีเมนต์ผงสำหรับผู้ใช้งาน โดยมีตลาดส่วนใหญ่อยู่ในอเมริกา เอเชียใต้
  เอเชียตะวันออกเฉียงใต้ และแอฟริกา
  ซึ่งยังมีความต้องการนำเข้าทั้งปูนเม็ดและปูนซีเมนต์ผงเป็นปริมาณมากซึ่งมีความต้องการนำเข้าทั้งปูนเม็ดและปูนซีเมนต์ผงสูงขึ้นอย่างต่อเนื่อง
  บริษัทฯ
  มีความได้เปรียบคู่แข่งจากภูมิภาคอื่นของโลกที่จะส่งปูนซีเมนต์เข้ามาในภูมิภาคเอเชียใต้และเอเชียตะวันออกเฉียงใต้
  โดยเฉพาะในด้านต้นทุนการขนส่งทางเรือ
  นอกเหนือไปจากความเป็นผู้นำในด้านต้นทุนการผลิตที่ต่ำในระดับแนวหน้าในภูมิภาค

  2.2 ภาวะการแข่งขันและกำลังการผลิต

  หลังจากเกิดวิกฤติทางเศรษฐกิจในปี 2540 ความต้องการปูนซีเมนต์ในประเทศได้ลดลงอย่างมาก
  โดยเฉพาะในช่วงปี 2542 - 2544
  ความต้องการใช้ปูนซีเมนต์เทาในประเทศลดลงเหลือเพียงปีละประมาณ 18 - 19 ล้านตัน
  แม้ว่าในปี 2547 ความต้องการใช้ปูนซีเมนต์เทาในประเทศจะเพิ่มขึ้นเป็นประมาณ 26.2 ล้านตัน
  และมีการส่งออกประมาณ 11 ล้านตันก็ตาม
  อุตสาหกรรมปูนซีเมนต์เทายังคงมีกำลังการผลิตส่วนเกินอยู่
  เนื่องจากกำลังการผลิตรวมในประเทศมีประมาณ 55 ล้านตัน
  ส่งผลให้การแข่งขันภายในประเทศมีความรุนแรงอย่างมาก อย่างไรก็ตาม บริษัทฯ
  ยังคงเน้นกลยุทธ์การดำเนินธุรกิจเพื่อรักษาความเป็นผู้นำ
  โดยหลีกเลี่ยงการแข่งขันด้านราคาและมุ่งเน้นการพัฒนาคุณภาพสินค้าและบริการ
  โดยได้พัฒนาและวางตลาดผลิตภัณฑ์ใหม่อย่างต่อเนื่อง
  ตลอดจนเพิ่มเครือข่ายการจัดจำหน่ายให้ครอบคลุมถึงลูกค้าทุกกลุ่มเพื่อให้ลูกค้าได้รับความพึงพอใจในสินค้าและบริการ
  ตลอดจนความสะดวกสบายในการหาซื้อสินค้าจากบริษัทฯ มากที่สุด

  ผู้ผลิตปูนซีเมนต์เทาในประเทศมีดังนี้

  1) บริษัทปูนซิเมนต์ไทยอุตสาหกรรม จำกัด 23.2 ล้านตันต่อปี

  2) บริษัทปูนซีเมนต์นครหลวง จำกัด (มหาชน) 14.5 ล้านตันต่อปี

  3) บริษัท ทีพีไอโพลีน จำกัด (มหาชน) 8.9 ล้านตันต่อปี

  4) บริษัทปูนซีเมนต์เอเซีย จำกัด (มหาชน) 4.8 ล้านตันต่อปี

  5) บริษัทชลประทานซีเมนต์ จำกัด (มหาชน) 2.3 ล้านตันต่อปี

  6) บริษัทซีเม็กซ์ (ประเทศไทย) จำกัด 0.7 ล้านตันต่อปี

  7) บริษัทไทยสถาปนา จำกัด 0.1 ล้านตันต่อปี

  8) บริษัทสามัคคีซีเมนต์ จำกัด 0.1 ล้านตันต่อปี

  รวมกำลังการผลิตทั้งประเทศ 54.5 ล้านตันต่อปี

3. การจัดหาผลิตภัณฑ์หรือบริการ

  3.1 ลักษณะการจัดให้ได้มาซึ่งผลิตภัณฑ์

+----------+-----+--------------------+---------+---------------------+
| ชนิด      | จำ  | วิธีการจัดหา          | ใน      | หมายเหตุ             |
|          | นวน |                    | ประเทศ/ |                     |
|          |     |                    | ต่า      |                     |
|          | ผ   |                    | งประเทศ |                     |
|          | ู้ขาย |                    |         |                     |
+----------+-----+--------------------+---------+---------------------+
| วัตถุดิบหลัก |     |                    |         |                     |
+----------+-----+--------------------+---------+---------------------+
| หินปูน     | -   | -                  | 100% /  | มีแหล่งวัตถุดิบ          |
|          |     |                    | 0%      | และดำเนินการผลิตเอง   |
+----------+-----+--------------------+---------+---------------------+
| หินดินดาน  | -   | ทำสัญญ              | 100% /  | มีแหล่งวัตถุดิบของตนเอง  |
|          |     | าจ้างเหมาผลิตระยะยาว | 0%      | การผลิต              |
|          |     | กับผู้รับเหมาภายนอก    |         | ใช้จ้างเ              |
|          |     |                    |         | หมาโดยทำสัญญาระยะยาว |
+----------+-----+--------------------+---------+---------------------+
| ทราย     | ประ | จัดซื้อ               | 100% /  | มีแหล่งท              |
|          | มาณ | เป็นครั้งคราวจากผู้ขายที่ | 0%      | รายของตนเองซึ่งเก็บเป็น |
|          | 5   | ซ                  |         | แหล่งสำรอง           |
|          | ราย | ื้อขายกันมาเป็นเวลานาน |         | ปัจจุบันซื้อจากผู้ขาย      |
|          |     |                    |         | ภายนอกมาใช้          |
+----------+-----+--------------------+---------+---------------------+
| Clay     | ประ | ทำสัญญ              | 100% /  | มีแหล่ง Clay ของตนเอง |
|          | มาณ | าจ้างเหมาผลิตระยะยาว | 0%      | ปัจจุบัน               |
|          | 3   | กับผู้รับเหมาภายนอก    |         | จ้างเหม              |
|          | ราย |                    |         | าภายนอกผลิตโดยทำสัญญา |
|          |     |                    |         | ระยะยาว             |
|          |     |                    |         | และซื้อจากผู้ขายภายนอก  |
|          |     |                    |         | บางส่วน              |
+----------+-----+--------------------+---------+---------------------+
| ดินลูกรัง   | ประ | จัดซื้อ               | 100% /  | มีแหล่งล              |
|          | มาณ | เป็นครั้งคราวจากผู้ขายที่ | 0%      | ูกรังของตนเองซึ่งเก็บเป็น |
|          | 8   | ซ                  |         | แหล่งสำรอง           |
|          | ราย | ื้อขายกันมาเป็นเวลานาน |         | ปัจจุบันซื้อจากผู้ขาย      |
|          |     |                    |         | ภายนอกมาใช้          |
+----------+-----+--------------------+---------+---------------------+
| ยิปซัม     | ประ | จัดหาโดย            | 100% /  | ป                   |
|          | มาณ | ทำสัญญาซื้อขายระยะยาว | 0%      | ัจจุบันซื้อจากผู้ขายภายนอก |
|          | 6   | และผลิต             |         | และ                 |
|          | ราย | บางส่วนจากแหล่งตนเอง |         | ผลิตจากแหล่งของตนเอง  |
+----------+-----+--------------------+---------+---------------------+
| กระ      | 1   | ซื้อจากบริษัทในเครือฯ   | 100% /  |                     |
| ดาษคราฟท์ | ราย |                    | 0%      |                     |
+----------+-----+--------------------+---------+---------------------+
| เชื้อเพลิง  |     |                    |         |                     |
+----------+-----+--------------------+---------+---------------------+
| ลิกไนต์    | ประ | จัดหาโดย            | 70% /   | จัดหาจากบริษัทในเครือฯ  |
|          | มาณ | ทำสัญญาซื้อขายระยะยาว | 30%     | 30% และ             |
|          |     | และจัดซื้อเป็นครั้งคราว  |         | จัดหา                |
|          | 4   |                    |         | จากผู้ขายภายนอกประมาณ |
|          | ราย |                    |         | 70%                 |
+----------+-----+--------------------+---------+---------------------+
| P        | 3   | จัดหาโด             | 0% /    | จัดหาจากบริษัทในเครือฯ  |
| etroleum | ราย | ยทำสัญญาซื้อขายระยะยา | 100%    | 1 ราย               |
| Coke     |     | วและจัดซื้อเป็นครั้งคราว |         | แ                   |
|          |     |                    |         | ละจัดหาจากผู้ขายภายนอก |
|          |     |                    |         | 2 ราย               |
+----------+-----+--------------------+---------+---------------------+
| ถ่านหิน    | 4   | จัดหาโด             | 0% /    | จัดหาจากบริษัทในเครือฯ  |
|          | ราย | ยทำสัญญาซื้อขายระยะยา | 100%    | 1 ราย และ           |
|          |     | วและจัดซื้อเป็นครั้งคราว |         | จัดหาจากผู้ขายภายนอก 3 |
|          |     |                    |         | ราย                 |
+----------+-----+--------------------+---------+---------------------+
| น้ำมันเตา  | 4   | จัดซื้อเป็นครั้งคราว     | 100% /  |                     |
|          | ราย |                    | 0%      |                     |
+----------+-----+--------------------+---------+---------------------+
| Biomass  | 21  | จัดหาโด             | 100% /  | จัดหาจากบริษัทในเครือฯ  |
| เช่น แกลบ | ราย | ยทำสัญญาซื้อขายระยะยา | 0%      | 1 ราย และ           |
| กะลาปาล์ม |     | วและจัดซื้อเป็นครั้งคราว |         | จัดหาจากผู้ขายภายนอก   |
| ขี้เลื่อย    |     |                    |         | 20 ราย              |
| เป็นต้น    |     |                    |         |                     |
+----------+-----+--------------------+---------+---------------------+

  3.2 การดำเนินงานด้านสิ่งแวดล้อม

บริษัทปูนซิเมนต์ไทยอุตสาหกรรม จำกัด ได้ดำเนินงานด้านสิ่งแวดล้อมดังนี้

  1) การรักษาสภาพแวดล้อม

1.  โรงงานสีเขียวและสะอาด : บริษัทฯ
    ได้กำหนดเป็นนโยบายให้โรงงานปูนซีเมนต์ทุกแห่งของบริษัทฯ
    ดำเนินการปรับปรุงพัฒนาเขตโรงงานและเหมืองให้เป็นพื้นที่สีเขียว และให้มีความสะอาด
    ลดการฟุ้งกระจายของฝุ่นละออง ซึ่งจะช่วยป้องกันไม่ให้เกิดผลกระทบต่อชุมชน

2.  การควบคุมฝุ่นละออง : บริษัทฯ มีการติดตั้งเครื่องดักฝุ่นแบบไฟฟ้าสถิต
    ซึ่งเป็นระบบดักฝุ่นที่ทันสมัยที่สุดในปัจจุบัน
    และเครื่องดักฝุ่นแบบถุงกรองในทุกจุดของระบบการผลิตที่เป็นแหล่งกำเนิดฝุ่น
    โดยได้ลงทุนในเครื่องจักรเพื่อการรักษาสิ่งแวดล้อมมากกว่า 4,300 ล้านบาท
    หรือคิดเป็นร้อยละ 10 ของเงินลงทุนในเครื่องจักรทั้งหมด
    นอกจากนี้ยังมีการบำรุงรักษาอุปกรณ์แบบป้องกัน (Preventive Maintenance)
    เพื่อให้สามารถทำงานได้อย่างมีประสิทธิภาพตลอดเวลา
    และมีการจัดสร้างยุ้งเก็บวัตถุดิบและระบบลำเลียงวัตถุดิบแบบปิดเพื่อลดการฟุ้งกระจายของฝุ่นละออง
    สำหรับการทำเหมืองนั้นได้นำวิธีการทำเหมืองหินอนุรักษ์สิ่งแวดล้อม (Semi - Open Cut
    Mining) มาใช้ ซึ่งนับเป็นการทำเหมืองที่ทันสมัย
    โดยเปิดหน้าเหมืองบริเวณกลางภูเขาลงไปในแนวลึกมีลักษณะเป็นขั้นบันได
    ส่วนด้านนอกยังคงลักษณะภูเขาล้อมรอบไว้เช่นเดิม
    ซึ่งสามารถป้องกันเสียงและฝุ่นฟุ้งกระจายออกสู่ภายนอก
    และในระหว่างขั้นตอนการทำเหมืองจะมีการฉีดรดน้ำบริเวณปากอ่างรับวัตถุดิบ การโปรยกอง
    และมีการรดน้ำที่วัตถุดิบและถนนเพื่อป้องกันฝุ่นในขั้นตอนการขนส่ง
    สำหรับพื้นที่ที่ผ่านการทำเหมืองแล้ว บริษัทฯ
    ได้ดำเนินการฟื้นฟูสภาพพื้นที่ให้กลับคืนสู่สภาพธรรมชาติโดยการปลูกไม้ยืนต้น
    และพืชคลุมดินที่มีความเหมาะสม

3.  การใช้น้ำ : น้ำที่ใช้ในการลดอุณหภูมิของก๊าซร้อนจากกระบวนการเผาปูนซีเมนต์
    และหล่อเย็นเครื่องจักรจะหมุนเวียนกลับมาใช้ทั้งหมด (Closed Circuit System)
    โดยไม่มีการปล่อยออกนอกโรงงาน
    ซึ่งเป็นการใช้น้ำอย่างคุ้มค่าและไม่ก่อให้เกิดผลกระทบต่อสิ่งแวดล้อม

4.  การติดตามตรวจสอบคุณภาพสิ่งแวดล้อม :
    นอกจากการติดตั้งเครื่องจักรและอุปกรณ์ที่มีประสิทธิภาพเพื่อควบคุมคุณภาพสิ่งแวดล้อมจากกระบวนการผลิต
    ให้อยู่ในระดับที่เท่ากับหรือดีกว่ามาตรฐานที่ราชการกำหนดแล้ว บริษัทฯ ได้
    ติดตามตรวจสอบคุณภาพอากาศที่ระบายออกจากปล่องโรงงาน คุณภาพอากาศ
    ในบรรยากาศบริเวณชุมชนรอบโรงงาน และคุณภาพอากาศในสถานที่ทำงาน
    อย่างต่อเนื่อง โดยมีการติดตั้งระบบตรวจวัดคุณภาพอากาศจากปล่องแบบ
    อัตโนมัติ (Continuous Emission Monitoring Systems : CEMS) มีรถติดตาม
    ตรวจสอบคุณภาพอากาศแบบเคลื่อนที่ รวมทั้งมีห้องปฏิบัติการสิ่งแวดล้อม
    เพื่อคอยเฝ้าระวังการดำเนินงานของบริษัทฯ มิให้ส่งผลกระทบต่อสิ่งแวดล้อม

5.  โครงการปลูกป่า : บริษัทฯ ได้ร่วมรักษาสภาพแวดล้อมบริเวณรอบโรงงาน
    โดยร่วมมือกับภาครัฐและองค์กรต่างๆ ดำเนินโครงการปลูกป่า เช่น
    โครงการอนุรักษ์ทรัพยากรป่าไม้บริเวณป่าแม่ทรายคำ จังหวัดลำปาง โครงการ 9 นาที 9
    ล้านต้นเพื่อล้นเกล้าฯ และโครงการปลูกต้นไม้ 72,000
    ต้นเพื่อถวายเป็นพระราชกุศลแด่สมเด็จพระนางเจ้าฯ พระบรมราชินีนาถ เป็นต้น

  2) การอนุรักษ์ทรัพยากรธรรมชาติ

  2.1) การใช้วัตถุดิบและเชื้อเพลิงทดแทน : บริษัทฯ ได้นำวัสดุเหลือใช้และของเสียจาก
  อุตสาหกรรมมาใช้เป็นวัตถุดิบและเชื้อเพลิงทดแทนในการผลิตปูนซีเมนต์
  ซึ่งนอกจากจะช่วยลดการใช้ทรัพยากรธรรมชาติแล้ว
  ยังเป็นการช่วยประเทศชาติกำจัดของเสียจากอุตสาหกรรมอีกด้วย
  ปัจจุบันโรงงานผลิตปูนซีเมนต์เทาทุกโรงงานของ บริษัทฯ
  ได้รับใบอนุญาตประกอบกิจการโรงงานปรับคุณภาพของเสียรวม (ลำดับที่ 101)
  จากกระทรวงอุตสาหกรรม โดยเป็นบริษัทแห่งแรกของประเทศไทยที่ได้รับอนุญาตดังกล่าว ทั้งนี้
  ในปี 2547 บริษัทฯ สามารถนำวัสดุเหลือใช้และของเสียจาก
  อุตสาหกรรมมาใช้ในหม้อเผาปูนซีเมนต์ได้มากกว่า 186,000 ตัน ซึ่งยังไม่รวม เถ้าลอย
  (Pulverized Fuel Ash) ที่บริษัทผลิตภัณฑ์และวัตถุก่อสร้าง จำกัด
  ได้นำมาใช้เป็นวัตถุดิบทดแทนสำหรับคอนกรีตผสมเสร็จอีกจำนวนกว่า 620,000 ตัน
  ปัจจุบันมีโรงงานอุตสาหกรรมหลายประเภทเป็นจำนวนมากกว่า 700 โรงงาน ได้ติดต่อให้บริษัทฯ
  รับวัสดุเหลือใช้และกากของเสียจากกระบวนการผลิตมากำจัด

  2.2) การใช้เชื้อเพลิงสะอาด : บริษัทฯ ได้นำเชื้อเพลิงสะอาดจำพวกเชื้อเพลิงชีวมวล
  (Biomass) เช่น แกลบ ขี้เลื่อย เปลือกไม้ มาทดแทนเชื้อเพลิงประเภทฟอสซิล
  โดยในปี 2547 บริษัทฯ
  สามารถนำเชื้อเพลิงชีวมวลดังกล่าวมาใช้ทดแทนเชื้อเพลิงประเภทฟอสซิลได้ถึง 300,000 ตัน
  โดยใช้เงินลงทุนประมาณ 35 ล้านบาทในการติดตั้งชุดเครื่องจักรที่เกี่ยวข้อง เช่น
  ชุดป้อนเชื้อเพลิงแกลบเข้า Pre-Calciner ของหม้อเผา และชุดย่อยเศษไม้สำหรับหม้อเผา

  2.3) การใช้พลังงานอย่างมีประสิทธิภาพ : บริษัทฯ มีการสำรวจการใช้พลังงานของ
  แต่ละโรงงานและดำเนินการปรับปรุงประสิทธิภาพเครื่องจักรเพื่อลดการใช้พลังงานไฟฟ้าและความร้อนในกระบวนการผลิตอย่างต่อเนื่อง

  3) การพัฒนาสู่ความยั่งยืน

  3.1) สนับสนุนชุมชนและสังคม : นอกจากการรักษาสิ่งแวดล้อมอย่างเคร่งครัดแล้ว
  บริษัทฯ ได้ดำเนินงานด้านชุมชนสัมพันธ์กับชุมชนรอบโรงงานอย่างต่อเนื่อง โดยบริษัทฯ
  ได้มีดำเนินการสำรวจความต้องการและความพึงพอใจของชุมชนที่มีต่อบริษัทฯ เป็นประจำทุกปี
  เพื่อนำมาวางแผนการดำเนินงานให้ตรงกับความต้องการของชุมชนมากที่สุด
  ด้วยความมุ่งหวังที่จะให้บริษัทฯ เป็นส่วนหนึ่งในการช่วยสนับสนุนและพัฒนาชุมชน
  รวมถึงการจัดกิจกรรมเพื่อสาธารณประโยชน์โดยมุ่งมั่นที่จะพัฒนาชุมชนท้องถิ่นด้วยการสร้างสรรค์และการมีส่วนร่วมในกิจกรรมต่างๆ
  เพื่อยกระดับคุณภาพชีวิตให้แก่ประชาชนและสังคมโดยรอบ ได้แก่ การจัดกิจกรรมส่งเสริมการกีฬา
  เช่น ศึกชิงแชมป์สุดยอดมวยไทยพันธุ์แท้ กิจกรรมส่งเสริมการศึกษา เช่น
  เสริมสร้างความรู้ด้านงานก่อสร้างและมอบปูนซีเมนต์เพื่อใช้ประกอบการเรียนการสอนของกรมอาชีวศึกษาและมหาวิทยาลัยต่างๆ
  ทั่วประเทศ กิจกรรมช่วยเหลือสังคม เช่น บริจาคปูนซีเมนต์เพื่อซ่อมแซมอาคารโรงเรียน
  รวมทั้งดำเนินกิจกรรมสาธารณประโยชน์ต่างๆ เช่น
  บริจาคปูนซีเมนต์ให้นักศึกษาของมหาวิทยาลัยในการออกค่ายอาสาพัฒนาชนบท เป็นต้น

  3.2) การดูแลพนักงาน : บริษัทฯ เชื่อมั่นว่าพนักงานเป็นทรัพยากรที่มีค่าสูงสุดขององค์กร
  จึงได้ให้ความสำคัญอย่างยิ่งในสวัสดิการและคุณภาพชีวิตของพนักงาน
  รวมถึงการดูแลสุขภาพอนามัยและความปลอดภัยในการทำงานของผู้ปฏิบัติงานทุกคน
  โดยส่งเสริมให้มีการปรับปรุงสภาพแวดล้อมในการทำงานและพัฒนาความรู้ความเข้าใจ
  รวมทั้งสร้างจิตสำนึกด้านความปลอดภัยให้กับผู้ปฏิบัติงาน ทั้งนี้
  โดยมุ่งหวังให้ผู้ปฏิบัติงานทุกคนสามารถปฏิบัติงานโดยปลอดอุบัติเหตุ นอกจากนี้ บริษัทฯ
  ยังได้กำหนดวิธีการปฏิบัติงานที่ปลอดภัยให้ผู้รับเหมาทุกคนปฏิบัติตาม
  เพื่อป้องกันการเกิดอุบัติเหตุต่างๆ ที่จะเกิดขึ้น

  3.3) ระบบการจัดการ :
  เพื่อให้การจัดการด้านสิ่งแวดล้อมและความปลอดภัยเป็นไปอย่างมีประสิทธิภาพและเป็นระบบพื้นฐานในการดำเนินงาน
  จึงมีการกำหนดให้ทุกบริษัทดำเนินการตามระบบการจัดการสิ่งแวดล้อม ISO 14001
  และระบบการจัดการอาชีว อนามัยและความปลอดภัย มอก. 18001
  โดยมีการทบทวนและตรวจประเมินประสิทธิผลของระบบการจัดการอย่างต่อเนื่อง ทั้งนี้
  บริษัทปูนซิเมนต์ไทย (ท่าหลวง) จำกัด
  เป็นโรงงานแห่งแรกในประเทศไทยที่ได้รับการรับรองระบบ
  การจัดการครบทุกมาตรฐาน ทั้ง ISO 9001, ISO 14001 และ มอก. 18001
  และในปัจจุบันโรงงานผลิตปูนซีเมนต์เทาของบริษัทฯ
  ทุกโรงงานได้รับการรับรองระบบการจัดการครบทุกมาตรฐาน
  นอกเหนือจากการนำระบบมาตรฐานมาใช้งานแล้ว บริษัทฯ
  ยังได้ร่วมมือกับสถาบันสิ่งแวดล้อมไทยจัดทำโครงการนำร่องในการนำห่วงโซ่อุปทานสีเขียว
  (Greening the Supply Chain) มาดำเนินการเพื่อช่วยเหลือ พัฒนา ปรับปรุง Supplier
  ขนาดกลางถึงขนาดเล็ก ให้มีการดำเนินงานที่เป็นมิตรกับสิ่งแวดล้อมมากขึ้น
  โดยไม่เป็นการเพิ่มต้นทุนการผลิต
  และโครงการศึกษาผลกระทบตลอดวงจรชีวิตของผลิตภัณฑ์ปูนซีเมนต์ (Life Cycle
  Assessment) เพื่อใช้เป็นข้อมูลพื้นฐานของประเทศไทย ในการนำข้อมูลไปใช้งานต่อไป

4.  รางวัลที่ได้รับ : จากการที่บริษัทฯ ได้ให้ความสำคัญกับการบริหารองค์กรและ
    การจัดการอย่างมีคุณภาพ คำนึงถึงความพอใจและความผาสุกของผู้มีส่วนได้
    ส่วนเสีย (Stakeholders) ทั้งลูกค้า คู่ค้า ผู้ถือหุ้น พนักงาน และสังคม ทำให้บริษัท
    ปูนซิเมนต์ไทย (ทุ่งสง) จำกัด เป็นผู้ผลิตปูนซีเมนต์รายแรกของโลกและบริษัท
    รายแรกของคนไทยที่ได้รับรางวัล Deming Application Prize ประจำปี 2545 จาก
    สมาพันธ์นักวิทยาศาสตร์และวิศวกรแห่งประเทศญี่ปุ่น (JUSE)
    ซึ่งถือเป็นสุดยอดรางวัลด้านการจัดการควบคุมคุณภาพทั่วทั้งองค์กร (Total Quality
    Management : TQM) ที่มีชื่อเสียงและได้รับการยอมรับอย่างกว้างขวางทั่วโลก
    และในปีถัดมา บริษัทสยามอุตสาหกรรมวัสดุทนไฟ จำกัด
    ก็เป็นผู้ผลิตอิฐทนไฟรายแรกของโลกที่ได้รับรางวัล Deming Application Prize ประจำปี
    2546 นอกจากนี้ การที่บริษัทฯ ให้ความสำคัญต่อสังคมและสิ่งแวดล้อมอย่างต่อเนื่อง
    ทำให้บริษัทฯ ได้รับการยอมรับจากชุมชนและหน่วยงานทั้งภาครัฐและเอกชน
    ดังจะเห็นได้จากรางวัลต่างๆ ที่ได้รับ ไม่ว่าจะเป็นรางวัลอุตสาหกรรมดีเด่น (Prime
    Minister Awards)
    ด้านรักษาคุณภาพสิ่งแวดล้อมและด้านการเพิ่มผลผลิตจากกระทรวงอุตสาหกรรม
    รางวัลการปฏิบัติตามมาตรการลดผลกระทบสิ่งแวดล้อมจากกระทรวงวิทยาศาสตร์
    เทคโนโลยีและสิ่งแวดล้อม รางวัลสถานประกอบการดีเด่นด้านความปลอดภัยในการทำงาน
    (Safety Awards) จากกระทรวงแรงงานและสวัสดิการสังคม และรางวัล Occupational
    Safety / Health Awards จาก National Safety Council ของสหรัฐอเมริกา
    ซึ่งแสดงให้เห็นถึงความมุ่งมั่นในการพัฒนาและปรับปรุงระบบการจัดการในทุกด้านให้มีประสิทธิภาพสูงสุด

    4. งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

ไม่มี

ธุรกิจผลิตภัณฑ์ก่อสร้าง

1.  ลักษณะผลิตภัณฑ์หรือบริการ

แบ่งประเภทของสินค้าและบริการในธุรกิจผลิตภัณฑ์ก่อสร้างได้ดังนี้

1.  สินค้าหลังคา เช่น กระเบื้องหลังคาซีเมนต์ใยธรรมชาติ กระเบื้องหลังคาคอนกรีต
    และกระเบื้องหลังคาเซรามิก

2.  กระเบื้องเซรามิกปูพื้นและบุผนัง

3.  ผลิตภัณฑ์คอนกรีต เช่น บล็อกปูถนน พื้นสำเร็จรูป กระเบื้องคอนกรีตปูพื้น

4.  อื่นๆ เช่น ฉนวนกันความร้อน

2.  ตลาดและภาวะการแข่งขัน

  2.1 กลยุทธ์ในการแข่งขัน

  หลีกเลี่ยงการแข่งขันด้านราคากับผู้ผลิตรายอื่น
  แต่จะมุ่งเน้นในการพัฒนาผลิตภัณฑ์ให้สามารถตอบสนองต่อความต้องการของผู้บริโภค
  โดยใส่ใจกับการควบคุมคุณภาพในทุกขั้นตอนโดยใช้มาตรฐานการจัดการระดับโลกและปฏิบัติตามมาตรการรักษาสิ่งแวดล้อมอย่างเคร่งครัด
  สะท้อนให้เห็นจากการได้รับรางวัล Deming Application Prize
  จากสมาพันธ์นักวิทยาศาสตร์และวิศวกรแห่งประเทศญี่ปุ่น (JUSE) ของบริษัท
  เซรามิคอุตสาหกรรมไทย จำกัด

  2.2 ลูกค้ากลุ่มเป้าหมาย

-   สินค้าหลังคา สามารถจำแนกลูกค้าได้ตามชนิดผลิตภัณฑ์ ราคา และวัตถุประสงค์การใช้งานดังนี้

+---------------------------+--------------------+---------------------+
| ผลิตภัณฑ์                    | ลูกค้ากลุ่มเป้าหมาย     | ระดับราคา            |
+---------------------------+--------------------+---------------------+
| ก                         | บ้า                 | ราคาปานกลาง         |
| ระเบื้องหลังคาซีเมนต์ใยธรรมชาติ | นสร้างเองในต่างจังหวัด |                     |
+---------------------------+--------------------+---------------------+
| กระเบื้องหลังคาคอนกรีต        | โครงการบ้านจัดสรร    | ราคาปานกลางค่อนข้างสูง |
|                           |                    |                     |
|                           | บ้านสร้างเอง         |                     |
+---------------------------+--------------------+---------------------+
| กระเบื้องหลังคาเซรามิก        | บ้านสร้างเอง         | ราคาสูง              |
+---------------------------+--------------------+---------------------+

-   สินค้ากระเบื้องเซรามิกจำแนกผลิตภัณฑ์ตามกลุ่มของลูกค้าเป็น 2 กลุ่ม

  ----------------------- ----------------------- -----------------------
  ผลิตภัณฑ์                  ลูกค้ากลุ่มเป้าหมาย          ระดับราคา

  COTTO                   ลูกค้าระดับกลางถึงระดับบน    ราคาปานกลางถึงราคาสูง

  SGI                     ลูกค้าระดับล่างถึงระดับกลาง   ราคาปานกลาง
  ----------------------- ----------------------- -----------------------

-   ผลิตภัณฑ์คอนกรีต จำแนกลูกค้าได้ตามความต้องการใช้งานและความสวยงาม เช่น บล็อก
    ปูถนน ที่สามารถใช้ปูถนน ทางเดินเท้า สนามหญ้า ลานอเนกประสงค์ ลานจอดรถ ฯลฯ

  2.3 ช่องทางการจัดจำหน่าย

  สินค้าส่วนใหญ่ของธุรกิจจำหน่ายผ่านผู้แทนจำหน่ายของเครือฯ ที่มีอยู่ทั่วประเทศ

-   สินค้าหลังคาและผลิตภัณฑ์คอนกรีต มีสัดส่วนการจำหน่ายในประเทศร้อยละ 95 และ
    ส่งออกร้อยละ 5 ซึ่งส่วนใหญ่ส่งออกไปยังประเทศในแถบอินโดจีนและพม่า

-   สินค้ากระเบื้องเซรามิก มีสัดส่วนการจำหน่ายในประเทศร้อยละ70 ส่งออกร้อยละ 30
    โดยส่งออกไปยังสหรัฐอเมริกา ประเทศในกลุ่มอาเซียน ออสเตรเลีย และยุโรป

  2.4 การบริหารจัดการ

  ธุรกิจได้ดำเนินโครงการพัฒนาองค์กรอย่างต่อเนื่องเพื่อให้สามารถเติบโตได้อย่างยั่งยืน
  ได้แก่โครงการพัฒนาผู้นำในอนาคต เพื่อเตรียมผู้นำในระดับต่างๆ
  ให้เพียงพอต่อการขยายงานในอนาคตและนำวิธีการบริหารการเปลี่ยนแปลงมาใช้ในการดำเนินโครงการใหม่ๆ
  เพื่อสร้างให้องค์กรมีความสามารถในการตอบสนองต่อสภาพแวดล้อมและการแข่งขันที่เปลี่ยนแปลงอย่างรวดเร็ว

  2.5 สภาวะการแข่งขัน

  จากการที่ปริมาณความต้องการใช้วัสดุก่อสร้างภายในประเทศเพิ่มขึ้นอย่างต่อเนื่องตลอดระยะเวลา
  4 - 5 ปีที่ผ่านมา
  ธุรกิจมีนโยบายที่จะเพิ่มยอดขายจากการพัฒนาสินค้าและบริการให้มีคุณภาพเหนือกว่าคู่แข่ง
  รวมทั้งสร้างความหลากหลายของสินค้าด้วยการออกสินค้าใหม่อย่างต่อเนื่อง
  เพื่อให้ลูกค้ามีทางเลือกมากขึ้นในการซื้อสินค้าและบริการ

-   รายชื่อคู่แข่งขันสำคัญในตลาดหลังคา

1.  บริษัทในกลุ่มมหพันธ์

2.  บริษัทกระเบื้องหลังคาตราเพชร จำกัด (มหาชน)

3.  บริษัทในกลุ่มโอฬาร

-   รายชื่อคู่แข่งขันสำคัญในตลาดกระเบื้องเซรามิก

1.  บริษัทไทย-เยอรมัน เซรามิค จำกัด (มหาชน)

2.  บริษัทไดนาสตี้เซรามิค จำกัด (มหาชน)

3.  บริษัทสหโมเสคอุตสาหกรรม จำกัด (มหาชน)

4.  บริษัทโรยัลเซรามิค จำกัด (มหาชน)

-   รายชื่อคู่แข่งขันสำคัญในตลาดผลิตภัณฑ์คอนกรีต

1.  บริษัทผลิตภัณฑ์คอนกรีตชลบุรี จำกัด

2.  บริษัทเซาท์เทิร์นคอนกรีตบล็อค จำกัด

  โดยธุรกิจฯ มีส่วนแบ่งทางการตลาดและส่วนแบ่งทางการผลิตสูงสุด ทั้งในตลาดหลังคา
  ตลาดกระเบื้องเซรามิก และตลาดผลิตภัณฑ์คอนกรีต

3.  การจัดหาวัตถุดิบ

วัตถุดิบหลักที่ใช้ในธุรกิจผลิตภัณฑ์ก่อสร้าง มี 2 ชนิด ตามประเภทสินค้าคือ

-   สินค้ากระเบื้องหลังคาซีเมนต์ใยธรรมชาติ กระเบื้องหลังคาคอนกรีต และผลิตภัณฑ์คอนกรีต
    ใช้วัตถุดิบหลักคือปูนซีเมนต์ ซึ่งทางธุรกิจฯ ไม่มีปัญหาด้านการขาดแคลนวัตถุดิบ
    เนื่องจากเครือฯ เป็นผู้ผลิตปูนซีเมนต์รายใหญ่ที่สุดในประเทศ

-   สินค้ากระเบื้องเซรามิก และกระเบื้องหลังคาเซรามิก ใช้วัตถุดิบหลักคือดิน ซึ่งธุรกิจฯ
    จัดซื้อจากผู้จำหน่ายในประเทศหลายราย รวมทั้งยังมีแหล่งดินของตัวเองและของเครือฯ
    โดยสามารถใช้เป็นแหล่งวัตถุดิบได้ไม่น้อยกว่า 10 ปี

สำหรับวัตถุดิบอื่นๆ
ธุรกิจได้มีการทำสัญญาระยะยาวกับผู้จำหน่ายวัตถุดิบหลายรายทั้งในประเทศและต่างประเทศ
โดยไม่มีการพึ่งพิงผู้จำหน่ายรายใดมากเกินไป ทั้งนี้เพื่อประกันความพอเพียงของ วัตถุดิบที่ต้องใช้

ในด้านผลกระทบต่อสิ่งแวดล้อม
ธุรกิจผลิตภัณฑ์ก่อสร้างได้มีนโยบายที่เคร่งครัดในการดูแลความปลอดภัยและสิ่งแวดล้อมที่อาจจะมีผลมาจากกระบวนการผลิต
รวมทั้งการจัดหาวัตถุดิบและบริการต่างๆ โดยการลงทุนในอุปกรณ์ควบคุมสิ่งแวดล้อมต่างๆ
ซึ่งในปัจจุบันเกือบทุกบริษัทในกลุ่มได้รับการรับรองมาตรฐาน ISO

4.  งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

ไม่มี

ธุรกิจจัดจำหน่าย

1. ลักษณะผลิตภัณฑ์หรือบริการ

บริษัทในกลุ่มธุรกิจจัดจำหน่าย เป็นบริษัทที่ให้บริการในด้านการจัดจำหน่ายสินค้า การจัดส่งสินค้า
การกระจายสินค้าและการบริหารคลังสินค้าให้แก่ธุรกิจต่างๆ ในเครือฯ มีบริษัทค้าวัสดุซิเมนต์ไทย
จำกัด เป็น Holding Company และมีรายละเอียดของบริษัทที่ให้บริการ ดังนี้

1.  บริษัทซิเมนต์ไทยการตลาด จำกัด ซึ่งดำเนินการด้านจัดจำหน่ายสินค้าวัสดุก่อสร้าง
    และเคหะภัณฑ์ในประเทศ

2.  บริษัทซิเมนต์ไทยโลจิสติกส์ จำกัด รับผิดชอบการกระจายสินค้า
    ซึ่งครอบคลุมการจัดส่งและบริหารศูนย์กระจายสินค้าในประเทศ

3.  บริษัทค้าสากลซิเมนต์ไทย จำกัด ดูแลการส่งออกและนำเข้า
    รวมทั้งการจัดจำหน่ายสินค้าในต่างประเทศ

4.  บริษัทซิเมนต์ไทยการค้าปลีก จำกัด รับผิดชอบการค้าปลีกสินค้าเคหะภัณฑ์ผ่านเครือข่ายร้าน
    ซิเมนต์ไทยโฮมมาร์ท

2. ตลาดและภาวะการแข่งขัน

  นโยบายและลักษณะการตลาด

ธุรกิจจัดจำหน่ายมุ่งเน้นสร้างคุณค่าแก่ลูกค้า หุ้นส่วนธุรกิจ และผู้ดำเนินธุรกิจ
โดยเร่งพัฒนาระบบจัดส่งสินค้าที่ได้มาตรฐานสำหรับวัสดุก่อสร้างและสินค้าเคหะภัณฑ์ต่างๆ
เพื่อให้สามารถตอบสนองความต้องการของลูกค้าได้อย่างมีประสิทธิภาพมากที่สุดในภูมิภาคนี้
ทั้งยังเน้นสร้างศักยภาพการบริหารทุกบริษัทในธุรกิจให้ประสานสอดคล้องกันเพื่อบริการครบวงจรที่มีคุณภาพ

บริษัทซิเมนต์ไทยการตลาด จำกัด

  กลยุทธ์การแข่งขัน

  การบริหารจัดการและการบริการ

  บริการด้วยระบบเครือข่ายการจัดจำหน่าย (Distribution Network) ที่เข้มแข็ง
  ครอบคลุมพื้นที่ทั่วประเทศ เพื่อให้สามารถตอบสนองความต้องการของผู้บริโภคอย่างทั่วถึงทุกกลุ่ม

  เพื่อเพิ่มศักยภาพในการให้บริการแก่คู่ค้าและลูกค้า บริษัทฯ
  ได้นำเครือข่ายคอมพิวเตอร์อันทันสมัยมาเชื่อมโยงข้อมูลระหว่างบริษัทฯ กับผู้ผลิต
  รวมทั้งผู้แทนจำหน่ายทั่วประเทศ
  เพื่อประสานการดำเนินงานอย่างมีประสิทธิภาพผ่านเครือข่ายอินเตอร์เน็ต (e-Commerce)
  ในรูปแบบ Business-to-Business
  ที่พร้อมจะขยายขอบเขตการจัดจำหน่ายสินค้าเพิ่มเติมได้อย่างรวดเร็ว

  นอกจากนี้บริษัทได้พัฒนาบทบาทของการเป็นผู้บริหารช่องทางการจัดจำหน่ายที่ทั้งผู้ผลิตและผู้บริโภคเลือกเป็นอันดับแรก
  บริษัทจึงได้นำแนวคิด CRM
  มาใช้เพื่อให้สามารถเข้าถึงและบริหารความสัมพันธ์กับลูกค้าผ่านการบริหารช่องทางการจัดจำหน่ายในรูปแบบ
  ค้าส่ง ค้าปลีก และโครงการ โดยได้นำระบบ SAP CRM
  มาเป็นเครื่องมือเพื่อเพิ่มความสามารถในการเก็บข้อมูลจากตลาด วิเคราะห์
  และวางแผนการตลาด
  ซึ่งจะช่วยให้ทุกหน่วยงานทั้งในส่วนกลางและภาคสนามดำเนินงานประสานกันได้อย่างมีประสิทธิภาพ

  การจำหน่ายและช่องทางการจำหน่าย

  บริษัทฯ จำหน่ายสินค้าวัสดุก่อสร้างและเคหะภัณฑ์ในประเทศ ผ่านทางร้านผู้แทนจำหน่ายกว่า 500
  ราย ทั่วประเทศซึ่งผู้แทนจำหน่ายจำนวนกว่า 330 ราย เป็นร้านซิเมนต์ไทยโฮมมาร์ท บริษัทฯ
  มียอดขายอยู่ที่ประมาณร้อยละ 20 ของตลาดก่อสร้าง ประกอบด้วยสินค้าวัสดุก่อสร้าง
  วัสดุตกแต่งและสินค้าเคหะภัณฑ์ตามลำดับ ครอบคลุมช่องทางการจัดจำหน่ายสินค้าวัสดุก่อสร้าง
  ร้อยละ 75 ของประเทศ

บริษัทซิเมนต์ไทยโลจิสติกส์ จำกัด

  ตลาด Logistics นั้นเป็นตลาดที่มีศักยภาพในการเติบโตสูงและมีบริษัทต่างๆ มีแนวโน้มของการ
  Outsource ในเรื่องของ Logistic สูงขึ้น
  ซึ่งเป็นโอกาสที่บริษัทซิเมนต์ไทยโลจิสติกส์จะเข้าไปดำเนินธุรกิจในตลาดนี้ได้มากขึ้น

  กลยุทธ์การแข่งขัน

  การบริหารจัดการและการบริการ

  บริหารการขนถ่าย บริการจัดส่งและบริหารคลังสินค้าที่ทันสมัยถูกต้อง รวดเร็ว
  ด้วยเครือข่ายผู้ประกอบการขนส่ง มีระบบการบริหารเส้นทางขนส่ง คลังสินค้า
  และจุดกระจายสินค้าอย่างเป็นระบบ
  โดยมีระบบเทคโนโลยีสารสนเทศที่ทันสมัยเชื่อมโยงการปฏิบัติการอย่างทั่วถึงสามารถกระจายสินค้าให้กับร้านค้าปลีก
  ร้านค้าส่ง โรงงาน และโครงการต่างๆ ได้ครอบคลุมทั่วประเทศ
  สามารถกระจายสินค้าสู่ชายแดน
  สนองตอบความต้องการของลูกค้าที่ใช้บริการแต่ละกลุ่มอย่างครบถ้วนตรงเวลา
  บริษัทเน้นการเพิ่มประสิทธิภาพในการขนส่งอันเป็นผลทำให้ลูกค้าทั้งสินค้าในเครือฯ
  และลูกค้าสินค้านอกเครือฯ มีต้นทุนค่าขนส่งสินค้าที่ลดลงและได้รับการบริการที่ดีขึ้น

  บริษัทฯได้พัฒนาระบบการบริหารการจัดส่งโดยการนำระบบ RFID (Radio Frequency
  Identification) ซึ่งเป็นนวัตกรรมใหม่ที่จะเข้ามาทดแทนระบบ Barcode
  เข้ามาใช้ในการติดตามสถานการณ์ขนส่งของรถขนส่งนอกเหนือไปจากระบบ GPS (Global
  Positioning System) ที่มีการใช้งานอยู่ในปัจจุบัน โดยระบบ RFID
  จะเข้ามาช่วยลดขั้นตอนการปฏิบัติงาน, ลดจำนวนเอกสารที่ไม่จำเป็น
  รวมถึงเพิ่มความสะดวกรวดเร็วและถูกต้องในการปฏิบัติงาน

  นอกจากนี้ยังได้มีการนำ Software Transportation Modeler ซึ่งเป็น Simulation
  Software ทางด้าน Logistics Planning
  เข้ามาสนับสนุนการปฏิบัติงานเพื่อลดต้นทุนค่าบริการกระจายสินค้า และเพิ่ม Utilization
  ของการใช้รถขนส่งรวมทั้งศูนย์กระจายสินค้าให้เกิดประสิทธิภาพสูงสุด

  บริษัทค้าสากลซิเมนต์ไทย จำกัด (SCT)

  เป็นบริษัทการค้าระหว่างประเทศชั้นนำ
  ที่มีความสามารถในด้านการค้าระหว่างประเทศสูงสุดบริษัทหนึ่งในกลุ่มอาเซียน

  การจำหน่ายและช่องทางการจำหน่าย

  บริษัทมีสำนักงานสาขา 14 แห่งกระจายอยู่ในประเทศต่างๆ ทั่วโลก ได้แก่ กัมพูชา เวียดนาม
  (มี 2 แห่ง) พม่า มาเลเซีย ฟิลิปปินส์ สิงคโปร์ ฮ่องกง บังคลาเทศ สหรัฐอาหรับเอมิเรตส์
  ออสเตรเลีย ลาว จีนและสหรัฐอเมริกา ปัจจุบันแบ่งกลุ่มสินค้าออกเป็น 12 กลุ่มได้แก่
  สินค้าซีเมนต์ สินค้าเหล็ก สินค้าวัสดุก่อสร้าง สินค้าวัสดุตกแต่ง สินค้าทั่วไป สินค้าพิเศษ
  สินค้าเกษตรอุตสาหกรรม สินค้าพลาสติกและเคมี สินค้าอะลูมิเนียม สินค้าเยื่อและกระดาษ
  สินค้าแร่และอะไหล่ และสินค้าพลังงาน
  สัดส่วนปัจจุบันของการส่งออกสินค้าต่อการนำเข้าสินค้าอยู่ที่ 60 : 40
  ประเทศหลักที่มีการส่งออกและนำเข้ามากที่สุด ได้แก่ กลุ่มประเทศอินโดจีน อเมริกา
  กลุ่มประเทศอาเซียน เอเชีย ยุโรปและเอเชียใต้ตามลำดับ

  นอกจากนี้ บริษัทได้ให้ความสำคัญกับการบริการที่สร้างมูลค่าเพิ่มโดยเฉพาะสินค้าด้านพลังงาน
  ซึ่งสามารถช่วยลดต้นทุนในเรื่องของค่าใช้จ่ายด้านพลังงานและต้นทุนวัตถุดิบให้กับโรงงานในเครือฯ
  และโรงงานของลูกค้านอกเครือฯ ได้เป็นจำนวนมาก

บริษัทซิเมนต์ไทยการค้าปลีก จำกัด

  กลยุทธ์การแข่งขัน

  การบริหารจัดการและการบริการ

  บริษัทฯ ได้ให้การสนับสนุน และพัฒนาร้านลูกข่าย เพื่อสนองความต้องการของผู้บริโภคขั้นสุดท้าย
  รวมถึงบริษัทฯ เป็นผู้ค้าปลีก สินค้าเคหะภัณฑ์ ตกแต่ง วัสดุก่อสร้าง และบริการเกี่ยวกับที่อยู่อาศัย
  บริษัทฯ ได้ปรับแนวทางการพัฒนาร้านค้าเครือข่ายออกเป็น 2 รูปแบบ คือ CEMENTHAI HOME
  MART Max คือ ร้านค้าเครือข่ายรูปแบบใหม่ที่จะเน้นกลุ่มเจ้าของบ้านเป็นหลัก
  โดยมีรูปแบบเป็นการค้าปลีกสมัยใหม่ (Modern Trade) จำหน่ายสินค้าวัสดุก่อสร้าง วัสดุตกแต่ง
  สินค้าเคหะภัณฑ์ และเพิ่มบริการแก้ไขปัญหาเรื่องบ้าน (Service Solution Provider) และ
  CEMENTHAI HOME MART Builder คือ ร้านค้าเครือข่ายที่จะบริการให้กับกลุ่มช่าง
  และผู้รับเหมาเป็นหลัก โดยจะจัดรูปแบบให้เป็นระเบียบ
  และเน้นให้บริการรวดเร็วให้กับกลุ่มช่างที่มาใช้บริการ ปัจจุบันมีร้าน
  ซิเมนต์ไทยโฮมมาร์ทรูปแบบใหม่กว่า 200 แห่งทั่วประเทศ

  การจำหน่ายและช่องทางการจำหน่าย

  จัดจำหน่ายสินค้าที่เกี่ยวกับการปรับปรุงบ้าน และเคหะภัณฑ์ ผ่านร้านซิเมนต์ไทยโฮมมาร์ท

แนวทางการดำเนินงานของธุรกิจจัดจำหน่าย

บริษัทฯ มีความมุ่งมั่นที่จะสร้างคุณค่าให้กับลูกค้า และคู่ค้า โดยมีการสร้างระบบการจัดจำหน่าย
และกระจายสินค้าวัสดุก่อสร้างและเคหะภัณฑ์
ที่สามารถตอบสนองความต้องการของลูกค้าได้อย่างถูกต้อง และรวดเร็วที่สุดในภูมิภาคอาเซียน

  Information and Technology

บริษัทมีแนวทางในการปรับตัวเข้ากับการค้าในยุคอิเลคทรอนิกส์ (e-Commerce) อย่างจริงจัง
ปัจจุบันบริษัทมีการใช้ระบบ SAP ซึ่งเป็นระบบ Enterprise Resource Planning (ERP)
ที่ทันสมัยที่สุดระบบหนึ่งในโลก และยังได้นำระบบ ERP มาใช้กับสำนักงานต่างประเทศของบริษัท
เพื่อช่วยการบริหารจัดการมีประสิทธิภาพมากยิ่งขึ้น บริษัทได้ให้ความสำคัญในการใช้ Information
Technology ในการเสริมสร้างความสามารถของแต่ละบริษัทในกลุ่มธุรกิจ เช่น การนำระบบ
Call Center มาใช้เพื่อเพิ่มความสามารถในการให้บริการลูกค้าและคู่ค้าในประเทศ
การใช้ระบบการบริหารศูนย์กระจายสินค้า Warehouse Management System (WMS)
ระบบการบริหารการจัดส่งที่ทันสมัย Transportation Management System (TMS) และระบบ
RFID (Radio Frequency Identification)
เพื่อใช้ในการติดตามสถานการณ์ขนส่งของรถขนส่ง เป็นต้น นอกจากนี้บริษัทยังได้ใช้ระบบ
Electronic Data Interchange (EDI)
ในการผ่านพิธีการศุลกากรสำหรับลูกค้าในธุรกิจการค้าระหว่างประเทศด้วย

บริษัทได้นำเอาระบบ e-Commerce
มาใช้เพื่อเพิ่มขีดความสามารถในการตอบสนองความต้องการของลูกค้าที่เปลี่ยนแปลงไปอย่างรวดเร็วได้อย่างทันท่วงที
ซึ่งได้ดำเนินการกับคู่ค้าที่เป็นหน่วยธุรกิจ (B2B e-Commerce) โดยใช้ระบบ e-Ordering
ในการรับคำสั่งซื้อสินค้าจากผู้แทนจำหน่าย ทำให้สามารถรับคำสั่งซื้อได้สะดวกและรวดเร็วยิ่งขึ้น

Supply Chain Management

บริษัทฯ ดำเนินการบริหารแบบ Supply Chain
เพื่อเพิ่มประสิทธิภาพในการจัดจำหน่ายและกระจายสินค้า
เพื่อที่จะสร้างมูลค่าเพิ่มให้ผู้เกี่ยวข้องทั้งหมด
โดยการบริหารแต่ละหน่วยงานให้ทำงานและสอดคล้องกันอย่างมีประสิทธิภาพ
อาศัยเทคโนโลยีสารสนเทศเป็นเครื่องมือช่วย
ทำให้ลูกค้าได้รับการตอบสนองความต้องการอย่างครบถ้วน ถูกต้อง
และได้รับความพึงพอใจจากการบริการที่ดีขึ้น
อีกทั้งยังเป็นเครื่องมือที่ช่วยผู้บริหารในการตัดสินใจลดต้นทุนการผลิตและการกองเก็บสินค้า

Customer Relationship Management

บริษัทให้ความสำคัญกับการบริหารความสัมพันธ์กับลูกค้า (Customer Relationship
Management) เป็นอย่างมาก บริษัทได้นำแนวคิด CRM มาใช้
เพื่อให้สามารถเข้าถึงและบริหารความสัมพันธ์กับลูกค้าได้อย่างมีประสิทธิภาพยิ่งขึ้นผ่านการบริหารช่องทางการจัดจำหน่ายในรูปแบบค้าส่ง
ค้าปลีกและโครงการ เพื่อตอบสนองความต้องการของลูกค้าได้อย่างมีประสิทธิภาพ